c: application/epub+zip

text:
Lis Blong Ol Japta
© 2014 Watch Tower Bible and Tract Society of Pennsylvania
Yumi Folem Fasin Blong Bilif Blong Moses
?Yu Yu Luk “God Ya We Man i No Save Luk”?
Man i No Save Wok Blong Tu Masta Wantaem
!Yu No Fraet, Jehova i Stap Givhan Long Yu!
?Yu Yu Glad We Jehova i Stap Lukluk Yu?
▪ Yumi Folem Fasin Blong Bilif Blong Moses
▪ ?Yu Yu Luk “God Ya We Man i No Save Luk”?
Moses i bilif strong long God, nao i olsem we hem i luk Jehova. Tufala stadi ya bambae oli tokbaot ol samting we yumi mas mekem, blong yumi folem fasin blong bilif blong Moses, mo blong yumi ‘gohed olwe nomo, olsem we yumi luk God ya we man i no save luk.’—Hib. 11:27.
▪ Man i No Save Wok Blong Tu Masta Wantaem
▪ !Yu No Fraet, Jehova i Stap Givhan Long Yu!
Plante man no woman oli go ovasi blong lukaot wok, mo oli livim pikinini i stap wetem woman no man blong olgeta. ?Jehova i wantem se yumi gat wanem tingting long wok blong yumi long famle? ?Hem i givhan long yumi olsem wanem blong yumi mekem gud wok ya? Tufala stadi ya bambae i ansa long ol kwestin ya.
▪ ?Yu Yu Glad We Jehova i Stap Lukluk Yu?
Baebol i talem se Jehova i luk ol samting we oli stap “long evri ples.” ?Hemia i min se hem i stap wajem yumi blong luk sipos yumi brekem ol loa blong hem? ?Yumi mas fraet long hem? (Prov. 15:3) Long stadi ya, bambae yumi luk faef samting we Jehova i mekem blong lukaot gud long yumi.
13 Blesing We Mi Kasem—From Wok Blong Fultaem Paenia
32 ?Yu Yu Save?
PIJA LONG FRAN PEJ: Long taon ya Istanbul, wan brata i tekem janis blong prij long man blong katem hea, mo i givim buklet ya Gud Nius long hem
75,627,384
2,312
1,632
LONG 2004, NAMBA BLONG OL FULTAEM PAENIA I GO ANTAP
LONG 165 PESEN
“From we Moses i stap bilif strong long God, taswe taem hem i kam bigman, hem i no wantem we olgeta oli talem se hem i pikinini blong gel blong Fero.”—HIB. 11:24.
1, 2. (1) ?Taem Moses i gat 40 yia, hem i mekem wanem desisen? (Yu luk pija long stat blong stadi.) (2) ?From wanem Moses i jusum blong harem nogud wetem ol man blong God?
MOSES i save samting we bambae hem i kasem sipos hem i stap long Ijip. Hem i luk ol naesfala haos blong ol rijman. Famle blong king i adoptem hem. Mo oli “tijim hem long waes blong ol man Ijip,” blong wokem ol samting, stadi long ol sta, matematik, mo ol narafala save blong saens. (Wok 7:22) !I isi nomo blong hem i kam rijman, mo blong hem i gat paoa mo haenem!
2 Be taem Moses i gat 40 yia, hem i mekem wan desisen we Fero mo famle blong hem oli no kasem save long hem. Hem i lego laef blong ol man Ijip, mo i jusum blong harem nogud wetem ol man blong God. ?From wanem? From we hem i bilif long God. (Ridim Hibrus 11:24-26.) Moses i no stap putum tingting blong hem long ol samting blong wol, be hem i bilif. I olsem we hem i luk “God ya we man i no save luk,” mo hem i putum tingting blong hem long ol promes blong hem.—Hib. 11:27.
3. ?Wanem ol kwestin we stadi ya bambae i ansa long olgeta?
3 Yumi tu, yumi no mas putum tingting blong yumi long ol samting we yumi save luk. Yumi mas ol “man blong bilif.” (Hib. 10:38, 39) Sipos yumi wantem se bilif blong yumi i strong, yumi mas stadi long ol tok long Hibrus 11:24-26, we oli tokbaot Moses, mo yumi traem faenem ansa blong ol kwestin ya: ?Bilif i givhan olsem wanem long Moses, blong hem i lego ol flas samting blong Ijip? ?Taem ol man oli daonem hem, olsem wanem bilif i givhan long hem blong hem i tinghae long wok we Jehova i givim? ?Mo from wanem “hem i stap luk long pei we God bambae i givim long hem”?
4. ?Moses i luksave wanem?
4 Bilif i givhan long Moses blong i luksave se fasin blong ‘harem gud long sin’ i blong smoltaem nomo. Maet ol narafala man oli luk se i gat fulap giaman god mo wok blong rabis spirit long Ijip. Be kantri ya i kam wan strong politik paoa long wol, mo ol man blong Jehova oli stap wok slef nomo. Be Moses i save se God i naf blong jenisim samting ya. Hem i bilif strong se ol rabis man bambae oli lus. Taswe hem i no wantem ‘harem gud long sin.’
5. ?Wanem i save givhan long yu blong yu no wantem ‘harem gud long sin’?
5 ?Yu mas mekem wanem blong yu no wantem ‘harem gud long sin’? Yu no mas fogetem se fasin ya i blong smoltaem nomo. Bilif bambae i givhan long yu blong yu luksave se “wol ya wetem ol samting we ol man blong hem oli wantem, oli stap lus.” (1 Jon 2:15-17) Yu mas tingting dip long samting we bambae i hapen long ol man we oli no wantem tanem tingting blong olgeta. Olgeta ya oli stap ‘long ples we i glis, mo bambae God i spolem olgeta kwiktaem nomo.’ (Sam 73:18, 19) Sipos wan samting i pulum yu blong yu mekem sin, i gud yu askem se: “?Mi mi wantem se laef blong mi long fiuja i olsem wanem?”
6. (1) ?From wanem Moses i no wantem we ol man oli singaot hem se “pikinini blong gel blong Fero”? (2) ?From wanem desisen blong hem i gud?
6 Bilif i pulum Moses blong hem i jusum wan gudfala wok. “Moses i stap bilif strong long God, taswe taem hem i kam bigman, hem i no wantem we olgeta oli talem se hem i pikinini blong gel blong Fero.” (Hib. 11:24) Moses i no ting se bambae hem i stap nomo wetem famle blong Fero mo i mekem wok blong God, olsemia, hem i save yusum haenem mo ol rij samting blong hem, blong givhan long ol man Isrel. Be hem i lavem Jehova long olgeta hat, laef, mo paoa blong hem. (Dut. 6:5) Desisen blong hem i gud, from we i halpem hem blong i no harem nogud long ol yia we oli kam biaen. !Plante long ol sas samting blong Ijip, ol man Isrel nao oli go tekemaot olgeta! (Eks. 12:35, 36) Jehova i daonem flas blong Fero mo i kilim hem i ded. (Sam 136:15) Be hem i yusum Moses blong i lidim wan bigfala neson i go long sefples.
7. (1) Folem Matiu 6:19-21, ?from wanem yumi no mas wantem ol samting blong wol ya? (2) Yu talem wan stori we i soemaot samting ya.
7 Sipos yu yu wan yangfala Kristin, ?bilif i save givhan long yu olsem wanem blong yu jusum wan wok? Yu mas tingbaot fiuja blong yu. Sipos yu bilif long ol promes blong God, bambae yu tingbaot wan fiuja we i blong stap olwe, be i no wan fiuja we i blong stap smoltaem nomo. (Ridim Matiu 6:19-21.) Wan woman we i stap danis, nem blong hem Sophie, hem i mekem desisen ya. Wan kampani blong danis ya ballet long Amerika, i givim wan skolasip mo wan gudfala wok long hem. Sophie i talem se: “Mi mi laekem tumas taem ol man oli glad blong wajem mi mi danis mo oli leftemap mi. Mi harem se mi hae moa long ol fren blong mi. Be nating se i olsem, mi mi no glad.” Sam taem biaen, Sophie i wajem DVD ya, Young People Ask—What Will I Do With My Life? Hem i talem se: “Wol ya i givim gudfala wok long mi mo i mekem ol man oli laekem mi, be mi mi no moa wosipim Jehova long fulhat blong mi.” Ale, Sophie i prea long Jehova wetem fulhat blong hem, mo biaen hem i lego danis. ?Hem i harem olsem wanem tede? Hem i talem se: “Mi mi no sore we mi lego olfala laef blong mi. Tede mi mi glad tumas. Mi mo man blong mi, mitufala i mekem wok blong paenia. I tru se mitufala i no gat haenem mo ol sas samting, be mitufala i wantem mekem wok blong Jehova. Mitufala i stap klosap long Jehova mo mitufala i gat ol Baebol stadi. Mi mi no sore nating from samting we mi lego.”
8. ?Wanem advaes blong Baebol i save givhan long wan yangfala blong i jusum wan wok?
8 Jehova i save samting we i gud long yu. Moses i talem se: “Hae God i God blong yumi, mo ol samting we hem i wantem blong yumi mekem i olsem. Yumi mas tinghevi long hem, mo yumi mas ona long hem, mo yumi mas folem ol fasin blong hem, mo yumi mas lavem hem, mo yumi mas mekem ol samting we hem i talem long yumi, long olgeta tingting blong yumi, mo long olgeta laef blong yumi, mo yumi mas obei long olgeta loa blong hem. Mi mi stap talemaot ol tok ya long yufala tede blong i save givhan long yufala.” (Dut. 10:12, 13) Naoia we yu yangfala yet, i gud yu jusum wan wok we bambae i sapotem yu blong yu mekem wok blong Jehova, mo blong yu lavem hem ‘long olgeta tingting mo laef blong yu.’ Yu save trastem se wok ya bambae i ‘givhan long yu.’
9. Yu eksplenem from wanem maet i had blong Moses i mekem wok we God i givim long hem.
9 Moses i “stap ting se sipos ol man oli laf long hem from Mesaea ya we God bambae i sanem hem i kam, be hem bambae i no save sem. Hem i harem gud moa long samting ya, i winim we i harem gud long ol gudfala samting blong laef long Ijip.” (Hib. 11:26) Long vas ya, Baebol i tokbaot Moses se hem i mekem wok olsem “Mesaea,” no “man we God i jusumaot hem.” Hemia i min se Jehova i jusumaot hem blong hem i lidim ol man Isrel oli aot long Ijip. Moses i save se wok ya i no isi. Mo ol man oli save mekem hem i “sem.” Sam yia bifo, wan man Isrel i daonem hem, i se: “?Hu i putumap yu blong yu kam bos long mifala, yu stap jajem mifala?” (Eks. 2:13, 14) Biaen, taem Moses i mas go luk king blong Ijip, hem i askem long Jehova se: “?Bambae king ya i harem mi olsem wanem?” (Eks. 6:12) Nating se i olsem, hem i wantem mekemrere tingting blong hem mo i wantem stanap strong taem ol man bambae oli mekem hem i sem. Ale hem i talemaot ol wari blong hem long Jehova. ?Jehova i givhan long hem olsem wanem?
10. ?Wanem fo samting we Jehova i mekem blong givhan long Moses?
10 Jehova i mekem fo samting blong givhan long Moses. Faswan, Jehova i promes long hem se: “Mi bambae mi stap wetem yu.” (Eks. 3:12) Nambatu, Jehova i wantem se Moses i trastem hem, ale hem i eksplenem mining blong nem blong hem, se: “Bambae Mi Mi Jenis i Kam Olsem We Mi Mi Wantem.”* (Eks. 3:14, NW) Namba tri, hem i givim paoa long Moses blong i mekem merikel, blong pruvum se hem nao i sanem Moses. (Eks. 4:2-5) Namba fo, Jehova i jusum Eron blong i toktok long bihaf blong Moses mo blong givhan long hem. (Eks. 4:14-16) Ol samting ya oli mekem Moses i bilif strong se God i stap givhan long ol man blong hem, blong oli mekem evri wok we hem i givim long olgeta. Taswe, hem i talem long Josua se: ‘Jehova bambae i no save gowe long yu. Hem bambae i no save lego yu samtaem. Nao from samting ya, tingting blong yu bambae i no mas foldaon, mo yu yu no mas fraet. Jehova bambae i stap lidim yu, mo oltaem, hem bambae i stap wetem yu.’—Dut. 31:8.
11. ?From wanem Moses i tinghae long wok we hem i mas mekem?
11 Moses i tinghae long wok we Jehova i givim long hem, from we hem i save se Jehova bambae i givhan long hem. Long tingting blong Moses, wok blong Jehova i gud moa i bitim we hem i wok blong king blong Ijip. !Mo wok blong prins i nating nomo long wok we God i givim long hem! Moses i gat stret tingting, taswe hem i fren gud wetem Jehova, mo Jehova i givim paoa long hem blong i “mekem ol bigbigfala samting,” taem hem i lidim ol man Isrel oli go long Promes Lan.—Dut. 34:10-12.
12. ?Jehova i givim wanem wok we yumi mas tinghae long hem?
12 Yumi tu, yumi gat wan wok blong mekem. Jehova i talem se yumi mas go talemaot gud nius, olsem we hem i bin talem long aposol Pol mo ol narafala. (Ridim 1 Timoti 1:12-14.) Yumi evriwan i gat janis blong talemaot gud nius. (Mat. 24:14; 28:19, 20) Sam Kristin oli prij fultaem. Sam brata we oli bigman long Kristin fasin oli mekem wok blong elda mo man blong givhan. Be maet ol famle blong yu we oli no bilif, mo sam narafala man, oli no tinghae long ol wok olsem. Maet oli tok nogud long yu from we yu lego sam samting, blong yu save mekem wok we Jehova i givim. (Mat. 10:34-37) Sipos oli mekem tingting blong yu i foldaon, maet yu stat blong ting se i blong nating nomo we yu lego ol samting ya. No maet bambae yu ting se yu no naf blong mekem wok we Jehova i givim. Sipos i olsem, ?bilif i save givhan long yu olsem wanem?
13. ?Wanem fo samting we Jehova i mekem blong givhan long yu?
13 Yu mas plis long Jehova blong hem i givhan long yu. Yu talemaot ol wari blong yu long hem, from we hem nao i givim wok ya long yu, mo bambae hem i givhan long yu. ?Bambae hem i givhan olsem wanem? Bambae hem i mekem sem mak olsem we hem i mekem long Moses. Faswan, Jehova i talem se: ‘!Mi bambae mi mekem yu strong! !Mi bambae mi givhan long yu! !Mi bambae mi blokemgud yu, mi sevem yu!’ (Aes. 41:10) Nambatu, hem i mekem yu tingbaot bakegen se yu save trastem ol promes blong hem. Hem i se: “Mi mi talemaot finis se bambae i olsem, mo ol samting ya bambae oli kamtru olsem we mi mi talem.” (Aes. 46:11) Namba tri, Jehova i givim “paoa ya we i bigwan tumas,” long yu. (2 Kor. 4:7) Namba fo, hem i givim ol brata mo sista blong givhan long yu blong yu stanap strong. Ol brata mo sista ya oli stap ‘toktok gud long yu blong mekem tingting blong yu i strong, mo oli stap givhan long yu.’ (1 Tes. 5:11) Taem yu luk se Jehova i stap givim olgeta samting ya long yu, bilif blong yu bambae i kam strong moa. Ale bambae yu laekem ol wok we hem i givim long yu, i bitim ol samting blong wol ya.
14. ?From wanem Moses i save se Jehova bambae i givim pei long hem?
14 Oltaem Moses i “stap luk long pei we God bambae i givim long hem.” (Hib. 11:26) Moses i gat smol save nomo long saed blong fiuja, be save ya i pulum hem blong mekem gudfala desisen long laef blong hem. Olsem Ebraham bifo, Moses i bilif se Jehova bambae i mekem ol dedman oli laef bakegen. (Luk 20:37, 38; Hib. 11:17-19) Moses i bilif se ol promes blong God bambae oli kamtru. Taswe, hem i no ting se hem i westem taem blong hem long ol 40 yia we hem i stap long Midian, mo ol 40 yia we hem i stap long draeples. Nating se hem i no save se Jehova bambae i mekem ol promes blong hem oli kamtru olsem wanem, be hem i bilif strong se Jehova bambae i givim pei long hem.
15, 16. (1) ?From wanem yumi mas putum tingting i stap oltaem long pei we God bambae i givim? (2) ?Wanem ol blesing blong Kingdom we yu yu wantem tumas blong luk?
15 ?Olsem wanem? ?Yu tu yu putum tingting blong yu ‘long pei we God bambae i givim’? Olsem Moses, yumi no save stret se ol promes blong God bambae oli kamtru olsem wanem. Yumi no “save taem ya we bambae” bigfala trabol i kam. (Mak 13:32, 33) Be yumi gat moa save i bitim Moses. Yumi save plante promes we oli tokbaot laef aninit long Kingdom blong God. Samting ya i mekem se yumi save gat wan klia tingting long niufala wol, mo i mekem se yumi lukaot Kingdom fastaem. Yu traem tingbaot: ?Bambae yu yu pem wan haos sipos yu no save se haos ya i olsem wanem? !Nogat! Long sem fasin, bambae yumi no yusum laef blong yumi long wan rod we yumi no save se i lidim yumi i go wea. Bilif i mas pulum yumi blong yumi gat wan klia tingting blong laef long niufala wol.
16 Sipos yu wantem gat wan klia tingting blong rul blong Kingdom, yu mas lukluk “oltaem” i go long laef blong yu long Paradaes. Yu traem tingbaot se laef blong yu long Paradaes bambae i olsem wanem. Taem yu stadi long stori blong ol man blong God we oli laef bifo long taem blong Jisas, i gud yu tingbaot ol kwestin we bambae yu askem long olgeta, taem oli laef bakegen. Mo yu traem tingbaot ol kwestin we maet bambae oli askem, long saed blong laef blong yu long ol las dei ya. Long tingting blong yu, yu traem luk taem ya we bambae yu mitim ol bubu blong yu we oli laef plante handred yia bifo. Bambae yu glad tumas blong luk olgeta, mo yu tijim olgeta long ol samting we God i mekem, blong oli save laef bakegen. Yu traem tingbaot glad blong yu taem yu wajem mo yu kasem save long ol wael anamol. Yu traem tingbaot olsem wanem bambae yu lavem Jehova moa taem yu stap kam stret gud.
17. ?Sipos yumi tingbaot pei we God bambae i givim, hemia i save givhan long yumi olsem wanem?
17 Sipos yumi gat wan klia tingting long pei we God bambae i givim, bambae yumi gohed strong, yumi stap glad, mo yumi mekem ol desisen we oli stanap long promes ya blong laef olwe. Pol i raet i go long ol tabu Kristin se: “Sipos yumi stap putum tingting blong yumi long God, blong kasem samting we i no kamtru yet, bambae yumi save wet long hem, we tingting blong yumi bambae i longfala.” (Rom 8:25) Toktok ya i stret tu long ol Kristin we bambae oli laef olwe long wol. Nating se yumi no kasem yet ‘pei we God bambae i givim,’ be from we yumi bilif strong, ale yumi gat longfala tingting blong wet. Olsem Moses, yumi no ting se yumi westem ol yia we yumi mekem wok blong Jehova. Be yumi save gud se “ol samting ya we yumi save luk long ae blong yumi, oli blong stap smoltaem nomo. Be ol samting ya we yumi no save luk, oli blong stap oltaem, gogo i no save finis.”—Ridim 2 Korin 4:16-18.
18, 19. (1) ?From wanem yumi mas traehad moa blong holemtaet bilif blong yumi? (2) ?Bambae yumi tokbaot wanem long nekis stadi?
18 Bilif i givhan long yumi blong yumi luksave se ‘olgeta samting ya we yumi stap putum tingting blong yumi i strong long hem, oli tru.’ (Hib. 11:1) Ol man we oli putum tingting blong olgeta long ol samting blong wol, oli no kasem save se wok blong Jehova i gud tumas. Long tingting blong olgeta, wok ya i wan ‘krangke samting.’ (1 Kor. 2:14) Yumi stap tingting strong blong kasem laef we i no save finis, mo blong luk ol dedman oli laef bakegen. Be ol man blong wol oli no stap tingbaot ol samting ya nating. Long taem blong Pol, ol man we oli gat fulap waes blong wol, oli talem se Pol i no gat hed mo i stap “pikimap tok olbaot nomo.” Sem mak tede, plante man oli ting se ol promes ya we yumi stap talemaot, oli krangke samting nomo.—Wok 17:18.
19 Ol man blong wol oli no gat bilif nating, taswe yumi mas traehad blong holemtaet bilif blong yumi. Yumi mas askem strong long Jehova ‘blong bilif blong yumi i no foldaon.’ (Luk 22:32) Yumi mas tingbaot oltaem, trabol we man i kasem taem hem i mekem sin. Yumi tingbaot se wok blong Jehova i gud moa i bitim eni narafala wok long wol, mo yumi mas tingbaot promes ya blong laef olwe. ?Olsem wanem? ?I gat sam narafala samting moa we yumi save lanem long eksampol blong Moses? Yes i gat. Long nekis stadi, bambae yumi tokbaot se bilif i givhan long Moses blong hem i luk “God ya we man i no save luk.”—Hib. 11:27.
^ par. 10 Wan man blong stadi i eksplenem Eksodas 3:14, se i no gat wan samting i save blokem Jehova blong hem i no mekem samting we hem i wantem. Man ya i talem se: “Nem ya [Jehova] i mas kam olsem wan strong ples blong haed blong ol man Isrel. Hem i mas mekem tingting blong olgeta i strong mo i leftemap tingting.”
“[Hem i] stap gohed olwe nomo, olsem we i stap luk God ya we man i no save luk.”—HIB. 11:27.
1, 2. (1) ?Fero i save mekem wanem long Moses? Yu eksplenem. (Yu luk pija long stat blong stadi.) (2) ?From wanem Moses i no fraet long king?
FERO i gat paoa, mo ol man Ijip oli luk hem se hem i wan god. Wan buk (When Egypt Ruled the East) i talem se “waes mo paoa” blong king ya i hae moa long ol narafala samting long wol ya. King ya i wantem se ol man oli fraet long hem, ale hem i werem wan hat we i gat pija blong posen snek ya kobra. Pija ya i blong mekem ol man oli tingbaot se king i save kilim i ded kwiktaem ol enemi blong hem. Taswe, yu traem tingbaot filing blong Moses taem Jehova i talem long hem se: “Mi wantem blong yu go luk king blong Ijip, blong yu tekemaot ol man ya blong mi we oli stap long ples blong hem.”—Eks. 3:10.
2 Moses i go long Ijip, i talemaot toktok blong Jehova long king ya. Samting ya i mekem king i kros we i kros. Afta long ol 9 trabol we oli kasem Ijip, king i givim woning long Moses se: “!Mi no wantem luk yu bakegen samtaem! !Sipos mi luk yu bakegen, bambae mi kilim yu yu ded!” (Eks. 10:28) Be bifo we Moses i aot, hem i talem long king se fasbon boe blong hem bambae i ded. (Eks. 11:4-8) Biaen, Moses i talem long evri famle blong Isrel se oli mas kilim wan nani no wan man sipsip, mo oli ravem blad blong hem long ol pos blong doa blong olgeta. Ol man Ijip oli tinghae long man sipsip se i spesel anamol blong god ya Ra. (Eks. 12:5-7) Taswe, king i save kam kros long Moses. Be Moses i no fraet. ?From wanem? Hem i bilif mo i obei long Jehova, mo hem i ‘no fraet long king ya we i kros tumas. Hem i stap gohed olwe nomo, olsem we i stap luk God ya we man i no save luk long ae blong hem.’—Ridim Hibrus 11:27, 28.
3. ?Wanem ol kwestin we stadi ya bambae i ansa long olgeta?
3 ?Olsem wanem? ?Bilif blong yu i strong olsem se yu stap “luk God”? (Mat. 5:8) Bambae yumi stadi long eksampol blong Moses, blong luk olsem wanem yumi save mekem bilif blong yumi i strong. ?Bilif i givhan olsem wanem long Moses, blong hem i no fraet long man? ?Moses i soemaot olsem wanem se hem i bilif long ol promes blong God? ?Mo fasin ya we Moses i save “luk God,” i givhan olsem wanem long hem, taem hem wetem ol man blong hem oli stap long bigfala trabol?
4. ?Wanem tingting blong ol man we oli no bilif?
4 Ol man we oli no bilif, maet oli ting se Moses i no naf nating. King ya i save kilim Moses i ded enitaem. Moses tu i ting olsem, hem i talem long Jehova se: “Mi mi olsem nating nomo. Mi mi no naf blong go luk king ya blong tekem olgeta ya oli kamaot long Ijip.” (Eks. 3:11) Samwe long 40 yia bifo, ol soldia blong Ijip oli ronem Moses, nao hem i go stap long Midian. Maet naoia hem i stap tingting se: ‘Ating i waes blong mi no gobak long Ijip, from we king bambae i kros.’
5, 6. ?Wanem i givhan long Moses blong i no fraet long king?
5 Bifo we Moses i gobak long Ijip, hem i lanem wan impoten tijing. Sam yia biaen, Moses i raetem tijing ya long buk blong Job, se: “Sipos yufala i wantem kasem waes, bambae yufala i mas ona long mi [“fraet gud long mi,” NW].” (Job 28:28) Jehova i wantem se Moses i fraet gud long hem, mo i mekem samting we i waes. Ale hem i askem long Moses se: “?Hu i mekem maot blong man? ?Hu i mekem man i no save toktok? ?Hu i mekem sora blong man i fas? ?Hu i mekem man i save lukluk, mo hu i mekem man i blaen? Mi mi Hae God. Mi nomo mi save mekem ol samting ya.”—Eks. 4:11.
6 ?Wanem tijing we Moses i kasem? Hemia se Jehova nao i sanem hem i go, taswe hem i no mas fraet. Jehova bambae i givim paoa long Moses blong i toktok long king. Mo tu, hemia i no faswan taem we king blong Ijip i mekem trabol long ol man blong God. Maet Moses i tingbaot ol samting we Jehova i mekem finis blong protektem hem, Ebraham, mo Josef long ol narafala king blong Ijip bifo. King i no naf long Jehova. (Jen. 12:17-19; 41:14, 39-41; Eks. 1:22–2:10) Moses i luk “God ya we man i no save luk,” taswe hem i no fraet blong go luk king ya, mo talemaot evri toktok blong Jehova long hem.
7. ?Bilif blong Ella i givhan olsem wanem long hem?
7 Bilif i givhan long wan sista, nem blong hem Ella, blong i no fraet long man. Long 1949, ol soldia oli arestem Ella long Estonia. Oli tekemaot ol klos blong hem, mo biaen, ol yangfala polisman oli lukluk hem. Ella i talem se: “Mi harem mi sem we mi sem. Be mi prea long Jehova, ale tingting blong mi i kam kwaet.” Biaen, oli putum Ella i stap hem wan long wan rum, blong tri dei. Hem i talem se: “Ol polis oli singaot strong long mi, se: ‘!Bambae mifala i mekem se ol man Estonia oli fogetem nem ya Jehova! !Yu bambae yu go long wan rabis kalabus, mo ol narafala oli go long Saebiria!’ Ale oli jikim mi, se: ‘?Jehova blong yu i stap wea?’” ?Olsem wanem? ?Bambae Ella i fraet long ol man ya, no hem i trastem Jehova? Taem ol polis oli stap askem kwestin long hem, hem i no fraet blong talem se: “Mi mi tingting gud finis. Mi wantem gohed blong fren wetem God, nating sipos mi mas stap long kalabus. Hemia i gud moa i bitim we mi mi fri be God i no moa glad long mi.” Long tingting blong Ella, Jehova i laef i stap. Bilif blong hem i mekem se hem i holemstrong long Jehova.
8, 9. (1) ?Yu mas mekem wanem blong yu no fraet long man? (2) ?Sipos yu fraet long man, yu mas tingbaot hu?
8 Sipos yu bilif long Jehova, bambae yu winim fraet ya long ol man. Sipos ol haeman oli traem blokem yu blong yu no moa wosipim God, maet yu fraet, yu harem se yu no save mekem wan samting. Nao, yu stap tingting se: ‘Ating i waes blong no mekem wok blong God, from we ol haeman bambae oli kros long mi.’ Be oltaem yu mas tingbaot se: Sipos yu bilif long God, bambae yu winim fraet ya. (Ridim Ol Proveb 29:25.) Jehova i talem se: “?Weswe yufala i stap fraet long man? !Hem i olsem gras nomo, i no save stap longtaem nating!”—Aes. 51:12, 13.
9 Yu mas tingbaot se Jehova i gat olgeta paoa. Hem i luk ol man we oli stap safa, mo hem i sore long olgeta, i givhan long olgeta. (Eks. 3:7-10) Nating sipos yu mas toktok long ol haeman, be Baebol i talem se: ‘Yu no mas tingting tumas se, “?Bambae mi mi tok olsem wanem? ?Bambae mi talem wanem tok long olgeta?” Bambae yu save talemaot tok we tabu spirit bambae i givim long yu, stret long taem blong tok.’ (Mat. 10:18-20) Ol king mo ol haeman blong gavman, oli no naf long fored blong Jehova. Sipos yu gat strong bilif, bambae yu luk se Jehova i laef i stap mo i wantem tumas blong givhan long yu.
10. (1) ?Long yia 1513 bifo Kraes, Jehova i talem wanem long ol man Isrel? (2) ?From wanem Moses i obei long Jehova?
10 Long manis Nisan, long yia 1513 bifo Kraes, Jehova i talem long Moses mo Eron blong tufala i go talemaot long ol man Isrel se, oli mas tekem wan nani no wan man sipsip, mo kilim i ded, mo oli ravem blad blong hem long ol pos blong doa blong olgeta. (Eks. 12:3-7) Nating se ol man Isrel oli neva mekem samting ya, be aposol Pita i tokbaot se Moses i bilif. Hem i se: “From we hem i stap bilif strong long God, taswe hem i statem fasin ya blong Lafet blong Pasova. Hem i talemaot long ol laen blong Isrel se oli mas putum blad blong sipsip i go long pos blong doa blong haos blong olgeta. Oli mekem olsem blong bambae enjel ya we God i sanem blong kilim man, hem i no save kilim ol fasbon blong olgeta.” (Hib. 11:28) Moses i save se ol promes blong Jehova bambae oli kamtru, mo hem i bilif se olgeta fasbon boe long Ijip bambae oli ded.
11. ?From wanem Moses i givim woning long ol narafala?
11 Long taem ya, tufala boe blong Moses tufala i stap long Midian, longwe long trabol ya. Be Moses i lavem ol man mo hem i obei long Jehova. Taswe hem i givim woning long olgeta we laef blong fasbon boe blong olgeta i stap long denja. (Eks. 18:1-6) Moses i wantem sevem olgeta, ale hem i go kwik, i “singaot olgeta lida blong ol laen blong Isrel oli kam wanples, mo i talem long olgeta se, . . . ‘Yufala i kilim ol anamol ya blong mekem Lafet blong Pasova.’”—Eks. 12:21.
12. ?Jehova i talem se yumi mas go talemaot wanem long ol man?
12 Ol enjel oli lidim ol man blong Jehova, blong oli talemaot impoten toktok ya long ol man, se: “Yufala i mas ona gud long God, mo yufala i mas leftemap nem blong hem, from we taem i kam finis blong hem i jajem olgeta man. Hem i mekem skae mo wol mo solwota mo springwota, mo yufala i mas bodaon long fes blong hem blong mekem wosip long hem.” (Rev. 14:7) Yumi mas go talemaot toktok ya long ol man. Yumi mas givim woning long olgeta blong oli kamaot long Bigfala Babilon, blong oli no “kasem panis wetem hem.” (Rev. 18:4) “Ol narafala sipsip” oli joen wetem ol tabu Kristin blong singaot ol man se: “Yufala i kam fren blong [God].”—Jon 10:16; 2 Kor. 5:20.
13. ?Wanem bambae i mekem se yumi wantem tumas blong talemaot gud nius?
13 Yumi bilif se “taem i kam finis blong [God] i jajem olgeta man.” Mo yumi bilif se taem i sot tumas. Long wan vison, aposol Jon i “luk fo enjel we oli stap stanap long ol fo kona blong wol. Oli blokem ol fo win long wol.” (Rev. 7:1) ?Olsem wanem? ?Bilif blong yu i givhan long yu blong luk ol enjel ya, we oli rere blong lego ol win blong bigfala trabol? Sipos yu trastem ol promes blong Jehova, bambae yu wantem tumas blong talemaot gud nius.
14. ?From wanem yumi givim woning long ‘man nogud blong hem i jenisim fasin blong hem’?
14 Yumi ol tru Kristin, yumi fren gud finis wetem Jehova mo bambae yumi kasem laef we i no save finis. Be yumi save tu se yumi mas givim woning long ‘man nogud blong hem i jenisim fasin blong hem, blong i sevem laef blong hem.’ (Ridim Esikel 3:17-19.) I tru se yumi no go prij nomo blong yumi no gat kaon from blad blong ol man. Be yumi go prij from we yumi lavem Jehova mo yumi lavem ol man. Jisas i talem parabol blong gudfala man Sameria, blong soemaot mining blong fasin ya blong lavem ol man mo gat sore long olgeta. I gud yumi askem se: “?Mi mi olsem man Sameria ya, no mi olsem pris mo Livaet? ?Mi mi rere oltaem blong givim witnes long ol narafala, no mi stap mekem eskius blong no prij long olgeta?’ (Luk 10:25-37) Sipos yumi bilif long ol promes blong Jehova mo yumi lavem ol man, bambae yumi wok strong long wok blong prij, bifo we en i kam.
15. ?From wanem ol man Isrel oli harem se oli fas long wan trap?
15 Moses i bilif long “God ya we man i no save luk.” Ale samting ya i givhan long hem taem ol man Isrel oli kasem trabol. Baebol i talem se: “Taem ol laen blong Isrel oli luk we king ya wetem ol soldia blong hem oli stap kam, oli fraet tumas, oli krae i go long Hae God blong i givhan long olgeta.” (Eks. 14:10-12) Ol man Isrel oli no sud fraet, from we Jehova i talem finis se: “Bambae mi mi mekem king i mekemhed, nao bambae hem i kam blong ronem yufala. Be fasin we bambae mi mi winim hem wetem ol soldia blong hem bambae i leftemap nem blong mi i go antap olgeta. Nao ol man Ijip ya bambae oli save we mi mi Hae God.” (Eks. 14:4) Nating se Jehova i givim woning long ol man Isrel finis, be olgeta oli no bilif. Oli luk se Red Si i blokem rod blong olgeta, king Fero wetem ol ami blong hem oli stap biaen long olgeta, mo oli luk wan olfala man we i gat 80 yia, i stap lidim olgeta. !Nao, oli harem se oli fas long wan trap!
16. ?Olsem wanem bilif i givhan long Moses long Red Si?
16 Be Moses i no fraet. ?From wanem? Hem i gat strong bilif. Bilif ya i givhan long hem blong i luk wan samting we i gat moa paoa i bitim solwota mo ol soldia ya. Hem i ‘luk samting we Jehova bambae i mekem blong sevem olgeta,’ mo hem i save se Jehova bambae i faet long saed blong olgeta. (Ridim Eksodas 14:13, 14.) Bilif blong hem i givhan long ol narafala blong olgeta tu oli bilif. Baebol i talem se: “From we ol laen blong Isrel oli stap bilif strong long God, taswe oli save gokros long Red Si, we oli wokbaot long drae graon nomo. Be taem ol man Ijip oli traem folem olgeta, solwota ya i kambak bakegen, i draonem olgeta.” (Hib. 11:29) Afta long samting ya, ol man Isrel ‘oli tinghevi long [Jehova], mo oli ona long hem [“fraet gud long hem,” NW]. Nao oli trastem hem, mo oli trastem Moses tu we i man blong wok blong hem.’—Eks. 14:31.
17. ?Wanem samting long fiuja we bambae i traem bilif blong yumi?
17 I no longtaem, bambae yumi harem se yumi stap long denja. Long taem blong bigfala trabol, olgeta gavman blong wol bambae oli spolem ol jos we oli bigwan moa i bitim yumi. (Rev. 17:16) Long wan profet tok, Jehova i talem se long taem ya, bambae yumi olsem ‘wan kantri we i no gat man blong givhan long yumi, mo i no gat stonwol i goraon long yumi blong blokem yumi.’ (Esik. 38:10-12, 14-16) Ol man we oli no bilif, oli ting se bambae yumi ded. ?Bambae yu yu mekem wanem?
18. ?From wanem yumi save stanap strong long taem blong bigfala trabol? Yu eksplenem.
18 Yumi no mas fraet. ?From wanem? Jehova i talem finis se bambae hem i sevem ol man blong hem. Hem i talem se: ‘Long dei ya we bambae King Gogo i kam faet agens long ol man blong kantri ya Isrel, mi bambae mi kros we mi kros. Olgeta ya oli man blong mi nomo, mo from samting ya, long bigfala paoa blong mi, long faea blong kros blong mi, bambae mi mi mas toktok.’ (Esik. 38:18-23) Jehova bambae i finisim olgeta we oli wantem spolem ol man blong hem. Sipos yumi bilif se Jehova bambae i lukaot gud long yumi long ‘bigfala dei blong hem,’ bambae yumi save “luk ol samting we [hem] bambae i mekem blong sevem” yumi, mo yumi stap sef.—Joel 2:31, 32.
19. (1) ?Moses i fren gud wetem Jehova olsem wanem? (2) ?Sipos yu obei long Jehova long olgeta samting, bambae yu kasem wanem blesing?
19 I gud yu rerem tingting blong yu naoia from ol nambawan samting ya. Blong mekem olsem, yu ‘gohed olsem we yu stap luk God ya we man i no save luk.’ Oltaem yu mas mekem prapa stadi blong yu mo yu prea, blong yu save fren gud wetem Jehova God. Moses i mekem olsem, ale Jehova i yusum hem blong mekem plante bigfala wok. From samting ya, Baebol i talem se Jehova i save gud Moses, i olsem se Jehova i toktok wetem hem “stret long fes blong hem.” (Dut. 34:10) Moses i wan nambawan profet. Sipos yu gat bilif, yu tu yu save fren gud wetem Jehova, nao i olsem se yu stap luk hem. Baebol i promes se sipos yu obei long Jehova ‘long olgeta samting we yu stap mekem, bambae hem i soemaot stret rod long yu, blong yu yu folem.’—Prov. 3:6.
LAEF STORI
Taem mi tingtingbak long ol 65 yia we mi mekem wok blong fultaem paenia, mi save talem stret se mi gat gudfala taem long laef blong mi. Hemia i no min se mi neva sore no se tingting blong mi i neva foldaon, nogat. (Sam 34:12; 94:19) !Be mi gat wan gudfala laef, mo mi kasem plante blesing!
LONG 7 Septemba 1950, mi kam memba blong famle blong Betel long Brooklyn. Long taem ya, i gat 355 brata mo sista long Betel we oli kamaot long ol defdefren kantri, mo yia blong olgeta i stat long 19 i go kasem 80. Plante long olgeta, tabu spirit i makemaot olgeta.
Mama blong mi nao i tijim mi blong mi mekem wok blong ‘God ya we i stap harem gud oltaem.’ (1 Tim. 1:11) Mama i mekem wok blong Jehova taem mi mi smol boe nomo. Long namba 1 Julae 1939, taem mi gat ten yia, mi baptaes long wan son asembli (we tede hem i asembli blong tu dei) long Nebraska, Amerika. Asembli ya i stap long wan haos we ol brata oli rentem. I gat samwe long 100 man long asembli ya, mo mifala i stap lesin long wan tok we oli rikodem, nem blong hem “Fascism or Freedom” (Rul Blong Ol Fasis no Fasin Fri) we Joseph Rutherford i givim. Be long medel blong tok ya, wan bigfala hip blong man i kam hivap afsaed long haos asembli ya, oli pusum doa strong gogo oli kam insaed long ples blong asembli, mo oli ronemaot mifala i go afsaed. Mifala i go long fam blong wan brata, mo mifala i gohed long program blong asembli ya kasem en blong hem. !Taswe, yufala i kasem save from wanem mi mi neva fogetem dei mo yia we mi mi baptaes long hem!
Mama blong mi i traehad blong tijim mi long trutok. Papa blong mi i wan gudfala man, be hem i no intres nating long jos, mo i no wantem save sipos bilif blong mi i strong no nogat. Taem mi harem nogud, mama blong mi wetem ol narafala Witnes long Kongregesen blong Omaha, oli leftemap tingting blong mi.
Taem klosap mi finis long hae skul, mi mas jusum se bambae mi mekem wanem long laef blong mi. Long taem blong spel, evri taem mi mekem wok blong haftaem paenia wetem ol narafala yangfala.
Tu yangfala brata we tufala i jes kamaot long namba 7 klas blong Skul blong Gilead, tufala i kam visitim ol kongregesen long eria blong mifala. Nem blong tufala, John Chimiklis mo Ted Jaracz. Mi mi sapraes taem mi harem se tufala i gat bitim 20 yia nomo. Long taem ya, mi mi gat 18 yia, mo klosap nao mi finis long hae skul. Mi tingbaot yet taem Brata Chimiklis i askem se bambae mi mekem wanem long laef blong mi. Mi ansa se mi wantem mekem wok blong fultaem paenia. Ale hem i talem se: “Yes, yu gohed, yu mekem wok blong fultaem paenia. Yu neva save se wok ya bambae i lidim yu i go wea.” Advaes ya, wetem eksampol blong tufala brata ya, i givhan bigwan long mi. Long 1948, mi finisim skul blong mi, mo mi statem wok blong paenia.
Long Julae 1950, mi wetem papa mo mama blong mi, mitrifala i go long intenasnal asembli we i stap long Yankee Stadium, long Amerika. Long asembli ya, mi mi go long miting blong olgeta we oli intres blong wok blong Betel. Afta, mi raetem wan leta blong talem se mi wantem wok long Betel.
Mi mi stap wetem papa mo mama, mo mi mekem wok blong paenia. Papa blong mi i glad nomo, be hem i wantem se mi givim smol mane blong rum blong mi mo blong kakae. Ale, long stat blong manis Ogis, mi go lukaotem wok. Be bifo mi go, mi jekem bokis blong leta blong mifala, ale mi luk wan leta blong mi we i kam long Brooklyn. Nathan H. Knorr i raetem leta ya, mo hem i talem se: “Mifala i kasem leta blong yu. Mi kasem save se yu yu wantem stap long Betel gogo kasem we yu ded. Taswe, mi wantem se long 7 Septemba 1950, yu kam long Betel we i stap long 124 Columbia Heights, Brooklyn, Amerika.”
Long sapa, taem papa blong mi i kambak long wok, mi talem long hem se mi faenem wan wok. Hem i talem se: “!Gudwan! ?Bambae yu wok wea?” Mi ansa long hem se: “Long Betel long Brooklyn, mo bambae mi kasem 1,000 vatu long wan manis.” Hem i sek long samting ya, be hem i talem se sipos hemia nao wok we mi mi jusum, mi mas traehad blong mekem gud wok ya. !I no longtaem biaen, long 1953, Papa i baptaes long wan asembli long Yankee Stadium!
Mi mi glad from we oli askem long Alfred Nussrallah we i stap paenia wetem mi, blong hem tu i go long Betel, ale mitufala tugeta i go semtaem long Betel. Sam yia biaen, hem i mared, mo hem wetem woman blong hem, Joan, tufala i go long Skul blong Gilead. Biaen tufala i go mekem wok blong misinari long Lebanon, mo biaen bakegen, tufala i mekem wok blong eria elda long Amerika.
Fas wok we mi mi mekem long Betel, hemia blong joenem ol pej wanples mo somap olgeta i kam wan buk. Fas buk we mi wok long hem, hemia What Has Religion Done for Mankind? Mi mekem wok ya samwe long eit manis olsem, ale oli askem mi blong go wok long Seves Dipatmen, we Brata Thomas J. Sullivan i lukaot long hem. Mi mi glad tumas blong wok wetem brata ya. Hem i wok plante yia finis long ogenaesesen blong Jehova, mo waes mo fasin luksave blong hem i givhan bigwan long mi.
Mi wok klosap tri yia long Seves Dipatmen. Ale wan dei, Brata Max Larson we i lukaot long ol wok long faktri, i kam mo i talem se Brata Knorr i wantem luk mi. Mi mi wari se maet mi mekem wan samting we i rong. Be mi glad tumas taem Brata Knorr i talem se hem i wantem save sipos mi mi gat plan blong lego Betel long ol yia we oli stap kam. Hem i wantem wan man blong wok wetem hem smoltaem long ofis, mo hem i wantem luk sipos mi mi naf blong wok wetem hem. Mi talem long hem se mi no gat plan blong lego Betel. Ale, mi mi gat bigfala janis ya blong wok long ofis blong hem blong 20 yia.
Mi mi talem plante taem se bambae mi neva save pembak trening we mi kasem taem mi wok wetem Brata Sullivan mo Brata Knorr, mo wetem ol narafala brata we oli wok long Betel, olsem Milton Henschel, Klaus Jensen, Max Larson, Hugo Riemer, mo Grant Suiter.*
Ol brata we mi mi wok wetem olgeta, oli plan gud fastaem long ol wok we oli mekem blong givhan long ogenaesesen. Brata Knorr i wok strong oltaem, mo hem i wantem se ol wok blong Kingdom oli kasem plante moa ples long wol. Mifala we i wok wetem hem, mifala i luk se i isi blong toktok wetem hem. Nating sipos mifala i gat defren tingting long wan samting, be mifala i no fraet blong talemaot tingting blong mifala, mo hem i trastem mifala oltaem.
Wan taem, Brata Knorr i tokbaot fasin ya blong lukaot long ol smosmol samting. Blong givhan long mi blong kasem save, hem i tokbaot se taem hem i bin lukaot long faktri, Brata Rutherford i ring long hem, mo i talem se: “Brata Knorr, taem yu kamaot long faktri blong kam kakae, yu karem sam raba blong pensel i kam. Mi nidim olgeta long ofis blong mi.” Brata Knorr i talem se fas samting we hem i mekem, hem i go long stok rum, i karem ol raba ya, mo i putum olgeta long poket blong hem. Ale, long dina, hem i karem olgeta i go long ofis blong Brata Rutherford. Hemia wan smol samting nomo, be i givhan bigwan long Brata Rutherford. Ale, Brata Knorr i talem long mi se: “Mi mi wantem se oltaem i mas gat ol pensel we oli sap gud long tebol blong mi. Taswe, plis, evri moning yu lukluk long samting ya.” Blong plante yia, mi mi mekemsua se ol pensel blong hem oli sap gud.
Plante taem, Brata Knorr i tokbaot fasin ya blong lesin gud taem ol narafala oli askem yumi blong mekem wan wok. Wan taem, hem i talem long mi blong mekem wan wok, mo hem i eksplenem gud olsem wanem blong mekem wok ya, be mi mi no lesin gud. Samting we i kamaot se Brata Knorr i sem we i sem from samting we mi mekem. Mi mi harem nogud tumas, ale mi raetem wan smol leta long hem blong talem se mi mi sore tumas from samting we mi mekem, mo se i moagud mi no moa wok long ofis blong hem. Long sem moning ya, Brata Knorr i kam luk mi mo i talem se: “Robert, mi ridim leta blong yu finis. Yu bin mekem wan mastik mo mi toktok long yu finis from samting ya. Mi save se nekis taem bambae yu lukaot gud moa. Naoia, yumitu tugeta i mas wok.” Brata ya i kasem save long filing blong mi, mo mi mi glad tumas from kaen fasin blong hem.
Mi mi wok eit yia finis long Betel, mo plan blong mi se bambae mi gohed nomo blong wok long ples ya. Be ol samting oli jenis. Long 1955, mi mitim wan sista, we nem blong hem Lorraine Brookes. Long taem ya, hem i stap paenia long Montreal, Kanada. Lorraine i laekem wok blong fultaem paenia, mo hem i rere blong go long eni ples we ogenaesesen blong Jehova i sanem hem i go long hem. Mi mi laekem gudfala fasin ya blong hem. Mo hem i wantem go long Skul blong Gilead. Ale long 1956, taem hem i gat 22 yia, oli askem blong hem i joen long namba 27 klas blong Skul blong Gilead. Afta long skul ya, hem i go mekem wok blong misinari long Brasil. Mo long 1958, mi mitim hem bakegen long wan intenasnal asembli long Yankee Stadium mo long Polo Grounds. Mitufala i storian blong savsave gud mitufala, ale mi askem hem blong i maredem mi, mo hem i talem ‘yes.’ Mitufala i mekem plan se bambae mitufala i mared long 1959, mo biaen, bambae mitufala i mekem wok blong misinari.
Taem mi talemaot ol plan blong mi long Brata Knorr, hem i talem se i moagud mitufala i wet 3 yia moa, olsemia mitufala i save wok long Betel blong Brooklyn. Long taem ya, sipos wan brata mo sista tufala i wantem stap long Betel afta long mared blong tufala, wan long tufala i mas wok 10 yia finis long Betel, mo narawan 3 yia. Ale, bifo we mitufala i mared, Lorraine i wok 2 yia long Betel blong Brasil, mo biaen i kam wok wan yia long Betel blong Brooklyn.
Long tufala yia we hem i stap wok long Betel blong Brasil, mitufala i toktok long leta nomo. !Long taem ya i no gat imel, mo telefon i sas tumas! Taem mitufala i mared long 16 Septemba 1961, mitufala i glad tumas from we Brata Knorr i givim tok blong mared blong mitufala. I tru se long taem ya, mitufala i harem se trifala yia ya i longtaem tumas. Be tede, mitufala i mared bitim 50 yia finis. Taem mitufala i tingtingbak long bigfala glad we mitufala i kasem long mared blong mitufala, mitufala i agri se i no blong nating nomo we mitufala i wet long trifala yia ya.
Long 1964, mi kasem blesing ya blong mekem wok blong son elda, blong visitim ol branj ofis long ol narafala kantri. Long taem ya, ol sista oli no folem man blong olgeta taem oli mekem wok ya. Be long 1977, samting ya i jenis. Long yia ya, mitufala i joen wetem Grant mo Edith Suiter, blong visitim ol branj ofis long Jemani, Ostria, Gris, Saepras, Teki, mo Isrel. I gat samwe 70 kantri we mi mi visitim olgeta.
Long 1980, mi mekem son visit long Brasil, ale mitufala i go long Belem, wan taon we Lorraine i bin mekem wok blong misinari long hem. Mo tu, mitufala i go visitim ol brata long taon ya Manaus, mo mi givim wan tok long wan stadium. Long ples ya, mitufala i luk wan grup blong man mo woman we oli sidaon wanples, be oli no sekhan mo oli no kis long ol narafala. ?From wanem oli no mekem olsem?
Olgeta ya, oli ol brata mo sista we oli gat leprosi. Oli kam long wan kamp blong ol man we oli gat leprosi, we i stap long medel bus blong Amason. Oli no wantem pasem sik blong olgeta i go long ol narafala brata sista, taswe oli no sekhan mo kis long olgeta. !Be mifala i luksave long fes blong olgeta se oli glad we oli glad, mo samting ya i tajem hat blong mifala! Ol tok blong Aesea i tru tumas, taem i talem se: “Ol man blong wok blong mi bambae oli singaot bigwan from we oli harem gud long hat blong olgeta.”—Aes. 65:14, NW.
Mi mo Lorraine i spenem bitim 60 yia long wok blong Jehova. Plante taem, mitufala i tingtingbak long ol yia ya. Mitufala i letem Jehova i yusum ogenaesesen blong hem blong lidim mitufala, mo mitufala i glad tumas long ol blesing we mitufala i kasem. Tede, mi no moa naf blong go visitim ol brata mo sista long ol narafala kantri olsem bifo. Be nating se i olsem, mi mi naf blong mekem ol wok we mi mas mekem evri dei. Naoia, mi givhan long Hed Kampani, mi wok wetem Komiti Blong Ol Kodineta, mo Seves Komiti. Mi mi glad tumas blong mekem smol wok ya, blong sapotem kampani blong ol brata long fulwol. Mi mi stap sapraes yet blong luk plante plante yangfala man mo woman we oli mekem wok blong fultaem paenia. Olgeta ya oli gat sem tingting olsem Aesea bifo, we i talem se: “!Mi ya, mi save go! !Yu sanem mi!” (Aes. 6:8) Bigfala hip blong ol yangfala ya, oli soemaot se toktok blong eria elda ya bifo i tru tumas, taem i talem long mi se: “Yes, yu gohed, yu mekem wok blong fultaem paenia. Yu neva save se wok ya bambae i lidim yu i go wea.”
^ par. 20 Sipos yu wantem save laef stori blong sam long ol brata ya, i gud yu luk ol Wajtaoa ya (long Franis mo Inglis): Thomas J. Sullivan (15 Ogis 1965); Klaus Jensen (15 Oktoba 1969); Max Larson (1 Septemba 1989); Hugo Riemer (15 Septemba1964); mo Grant Suiter (1 Septemba 1983).
“I no gat man we i save wok blong tu masta wantaem. . . . Yufala i no save mekem we God i bos blong yufala, be long semtaem nomo, mane tu i bos blong yufala.”—MAT. 6:24.
1-3. (1) ?Wanem trabol we plante famle oli kasem? ?Mo samfala oli mekem wanem? (Yu luk pija long stat blong stadi.) (2) ?Wanem kwestin we papa no mama we i wantem go ovasi, i save tingbaot?
EVRI dei, Jemes, man blong Marilyn, i kambak long wok we i taed we i taed.* Pei blong hem i no naf blong pem samting we famle i nidim. Marilyn i wantem givhan long hem, mo hem i wantem se boe blong tufala, Jimmy, i gat ol naes samting olsem ol fren blong hem long skul. Mo hem i wantem sevem sam mane tu, blong givhan long olgeta mo ol narafala famle blong olgeta. Plante fren blong hem oli go ovasi finis blong wok. Marilyn i stap tingting se maet hem tu bambae i go, be hem i gat tu tingting. ?From wanem?
2 Marilyn i tingbaot samting we i save hapen sipos hem i aot long famle blong hem. Oltaem, hem wetem famle i joen wanples blong mekem wosip long Jehova. Sipos hem i stap longwe long man mo boe blong hem, bambae oli no moa save mekem olsem. Mo sipos hem i toktok long boe blong hem long Intenet nomo, bambae i had blong hem i tijim hem blong i lavem Jehova mo mekem ol gudfala fasin. Mo hem i stap tingbaot se sam narafala oli lego famle blong olgeta blong go wok ovasi, be i luk olsem se oli gohed gud long trutok.—Efes. 6:4.
3 Ale, Marilyn i go askem advaes. Man blong hem i no wantem se hem i go, be hem i talem se sipos Marilyn i wantem go, bambae hem i no blokem hem. Ol elda mo sam narafala brata mo sista, oli givim woning se hem i no mas go. Be sam sista oli talem se hem i mas go, oli se: “Sipos yu lavem famle blong yu, bambae yu go. Yu save mekem wok blong Jehova yet taem yu stap longwe.” Nating se Marilyn i wari lelebet, be hem i talem tata long Jemes mo Jimmy, mo i go wok long narafala kantri. Hem i promes long tufala se: “Bambae mi go blong smoltaem nomo.”
4. ?From wanem plante man oli go long narafala kantri? ?Plante taem, hu i mas lukaot long pikinini blong olgeta?
4 I tru, Jehova i no wantem se ol man blong hem oli hanggri. Bifo finis, sam man blong Jehova oli mas muv i go long narafala kantri from we oli no moa gat kakae. (Sam 37:25; Prov. 30:8) Wan taem, i no moa gat kakae long Kenan, ale Jekob i sanem ol boe blong hem oli go long Ijip blong pem kakae.* (Jen. 42:1, 2) Be tede, bighaf blong olgeta we oli go long narafala kantri, oli no mekem olsem blong kasem kakae. ?Ale from wanem oli go? Maet oli gat ol bigbigfala kaon. Maet oli laef long ples we i had blong kasem mane, be oli wantem gat plante naes samting mo gat wan isi laef. Plante taem oli lego pikinini i stap, wetem papa no mama, bigfala brata no sista, olfala bubu, no wan fren. Plante oli sore blong lego famle blong olgeta, be oli harem se i no moa gat narafala rod.
5, 6. (1) ?Jisas i talem se wanem i save mekem man i glad? (2) ?Jisas i talem se ol man oli mas prea from wanem samting? (3) ?Jehova i blesem yumi olsem wanem?
5 Long taem blong Jisas, plante man oli pua, mo maet oli ting se sipos oli gat plante mane, bambae oli glad moa. (Mak 14:7) Be Jisas i no wantem se oli trastem mane, we i blong stap smoltaem nomo. Hem i wantem se oli trastem Jehova, we i givim blesing blong olwe. Long bigfala toktok blong Jisas antap long hil, hem i tijim ol man se i no ol hadwok blong yumi mo ol sas samting we oli mekem yumi glad, be hemia sipos yumi fren gud wetem Jehova.
6 Long Lodsprea, Jisas i no tijim yumi se yumi mas prea blong gat plante samting, nogat. Be hem i tijim yumi blong prea from ‘kakae we i naf blong tede’ nomo. Mo hem i talem klia long ol man se: “I nogud yufala i stap hivimap ol gudgudfala samting blong yufala long wol ya. . . . Yufala i mas hivimap ol gudgudfala samting blong yufala long heven.” (Mat. 6:9, 11, 19, 20) Yumi save trastem Jehova se bambae i blesem yumi, olsem we hem i promes blong mekem. Taem Jehova i blesem yumi, hem i glad long yumi, be i no hemia nomo. Hem i promes blong givim samting we yumi nidim. Wan rod nomo blong yumi glad hemia blong trastem Jehova, be i no mane.—Ridim Matiu 6:24, 25, 31-34.
7. (1) ?Jehova i givim wok ya blong tijim pikinini long hu? (2) ?From wanem papa mo mama tugeta i mas tijim pikinini?
7 Taem yumi mekem ol wok blong yumi long famle, yumi stap mekem samting we Jehova i wantem. Yu traem tingbaot. Loa blong Moses i talem se ol papa mo mama oli mas tijim ol pikinini blong olgeta blong oli mekem wok blong Jehova. Ol Kristin we oli wantem mekem Jehova i glad, olgeta tu oli mas folem Loa ya. (Ridim Dutronome 6:6, 7.) God i givim wok ya long papa mo mama, be i no long ol bubu mo ol famle. King Solomon i talem se: “Pikinini blong mi, yu yu mas lesin gud long ol samting we mi wetem mama blong yu, mitufala i stap tijim yu long hem, mo yu no mas lego ol samting ya.” (Prov. 1:8) Jehova i wantem se olgeta long famle oli stap wanples, ale papa mo mama tugeta, tufala i save tijim mo lidim gud pikinini blong tufala. (Prov. 31:10, 27, 28) Taem pikinini i harem tufala i tokbaot Jehova, mo hem i luk we tufala i mekem wok blong Jehova evri dei, hem i save lanem blong mekem sem mak.
8, 9. (1) ?Plante taem, wanem jenis i kamaot taem papa no mama i stap longwe long famle? (2) ?Taem papa, mama, mo pikinini oli no laef wanples, samting ya i save spolem olgeta olsem wanem?
8 Plante man we oli tingting blong lego famle blong olgeta, oli kasem save se bambae i gat sam trabol. Be oli no kasem save se trabol ya bambae i bigwan olsem wanem. (Prov. 22:3)* Afta we Marilyn i go ovasi, hem i harem nogud tumas from we hem i stap longwe long Jemes mo Jimmy. Tufala tu i harem nogud. Jimmy i stap asaskem se: “?From wanem yu lego mi?” Fastaem, Marilyn i plan blong stap sam manis nomo, be taem i pas gogo, hem i stap plante yia. Nao hem i luk se sloslo, famle blong hem i stap jenis, mo samting ya i mekem hem i fraet. Jimmy i no moa olsem fastaem. Hem i no moa toktok plante long mama blong hem. Marilyn i talem se: “Hem i no moa lavem mi.”
9 Taem papa no mama i stap longwe long pikinini, ful famle i harem nogud mo oli no moa save gud wanem i stret mo wanem i no stret.* Taem tufala i mekem olsem long wan pikinini we i smol tumas, hem i harem nogud moa. Marilyn i eksplenem long Jimmy se hem i stap longwe long hem blong givhan long hem. Be Jimmy i ting se mama blong hem i no moa lavem hem. Long stat, hem i harem nogud from we mama blong hem i no stap. Be taem Marilyn i kambak blong visitim olgeta, Jimmy i no wantem save long hem. Jimmy i sem mak long plante pikinini we papa mo mama blong olgeta i lego olgeta. Hem i no moa save lavem mama blong hem mo obei long hem, from we mama blong hem i no moa mekem wok blong mama.—Ridim Ol Proveb 29:15.
10. (1) ?Wanem i hapen long pikinini taem papa no mama we i stap longwe, i stap sanem presen nomo long hem? (2) ?Papa no mama we i stap longwe i no save mekem wanem?
10 Marilyn i sanem sam mane mo presen long Jimmy, blong mekem hem i harem gud. Be biaen, hem i kasem save se hem i stap mekem se Jimmy i no moa laekem hem. Hem i stap tijim hem blong i laekem mane moa, i bitim famle mo Jehova. (Prov. 22:6) Jimmy i talem long hem se: “Yu no moa kambak. Yu sanem ol presen nomo i kam.” Marilyn i kasem save nao se hem i no save tijim boe blong hem, sipos hem i raetem leta, no i toktok long hem long telefon mo long Intenet. Hem i eksplenem se: “Yu no save kisim mo holem pikinini blong yu long Intenet, blong talem gud naet long hem.”
11. (1) ?Taem woman i stap longwe long man blong hem, wanem i save hapen? (2) ?Wetaem Marilyn i kasem save se hem i mas gobak long famle blong hem?
11 Marilyn tu i no moa gohed gud long trutok. Hem i joen wanwan taem nomo wetem kongregesen. Hem i no moa fren gud tu wetem man blong hem. Bos blong hem tu i wantem slip wetem hem. Marilyn mo Jemes tufala i stap longlongwe long tufala, ale tufala i no moa save tokbaot ol problem blong tufala. From samting ya, tufala i tokbaot ol filing blong tufala long ol narafala, ale klosap tufala i mekem rabis fasin. Marilyn i kasem save se tufala i save kasem trabol. Baebol i talem se man mo woman we i mared, tufala i mas lavlavem tufala mo tufala i mas slip wanples. Be Marilyn mo Jemes, tufala i no save mekem olsem. (Sing 1:2; 1 Kor. 7:3, 5) Mo tufala i no save wosipim Jehova wanples wetem boe blong tufala. Marilyn i talem se: “Mi harem wan tok long asembli i talem se i impoten we ol Kristin oli mekem famle wosip evri wik, blong oli save stap laef long bigfala dei blong Jehova. Mi kasem save se mi mas gobak long famle blong mi.” Marilyn i mas joen gud bakegen wetem famle blong hem, mo hem i mas fren gud wetem Jehova bakegen.
12. ?Wanem advaes long Baebol i save givhan long olgeta we oli laef longwe long famle blong olgeta?
12 Taem Marilyn i mekem desisen blong gobak long famle blong hem, samfala oli talem gudfala toktok long hem, mo samfala oli daonem hem. Ol elda oli talem long hem se hem i mekem wan gudfala desisen. Be sam narafala oli traem pulum hem blong hem i stap, mo oli talem se sipos hem i gobak bambae hem i no gat mane. Oli jikim hem se: “Yu go, be bambae yu kambak ya.” Ol Kristin oli no mas talem ol tok olsem. Be oli mas “tijim ol yangfala woman long stret rod blong lavem ol man blong olgeta wetem ol pikinini blong olgeta. Oli mas tijim ol yangfala woman ya blong oli . . . lukaot gud long haos blong olgeta. . . . Nao bambae i no gat man i save tok nogud long tok blong God.”—Ridim Taetas 2:3-5.
13, 14. ?From wanem yumi mas gat strong bilif, blong yumi no folem tingting blong ol narafala famle? Yu talem wan stori.
13 Plante long olgeta we oli go wok ovasi, oli gruap long wan kantri we oli strong blong folem kastom, mo oli mas lesin long famle blong olgeta, speseli papa mo mama. Taswe, sipos ol famle oli askem long wan Kristin blong i mekem samting we Jehova i no glad long hem, Kristin ya i mas gat strong bilif, nao bambae hem i naf blong mekem prapa desisen blong hem.
14 Wan sista we nem blong hem Karen, i talem se: “Taem boe blong mi Don, i bon, mi mo man blong mi, mitufala i stap wok long wan narafala kantri. Long taem ya, mi jes stat blong stadi Baebol.” Ol famle oli talem se Karen i mas sanem Don i gobak long papa mo mama blong hem, nao Karen mo man blong hem, tufala i save winim mane. Be Karen i talem se bambae hem nomo i lukaot long Don. Ale ol famle blong hem mo man blong hem tu, oli jikim Karen se hem i wan woman blong les. Karen i talem se: “Long taem ya, mi no kasem save fulwan yet se i rong blong mi sanem Don i gobak long tufala bubu blong hem. Mi save nomo se Jehova i givim wok ya blong lukaot long pikinini long mitufala.” Taem Karen i gat bel bakegen, man blong hem we i no wan Witnes, i talem se hem i mas kilim bebi ya long bel. Be gudfala desisen we hem i mekem finis long saed blong Don, i mekem bilif blong hem i strong, nao hem i mekem wan gudfala desisen bakegen, we Jehova i glad long hem. Naoia, hem mo man blong hem, wetem tufala pikinini blong tufala, olgeta evriwan oli stap wanples mo oli glad. Sipos Karen i bin sanem wan no tufala pikinini i gobak long famle, bambae oli no save glad olsem.
15, 16. (1) ?Wanem i hapen long Vicky taem hem i smol? (2) ?From wanem hem i no wantem se sem samting i hapen long gel blong hem?
15 Wan sista we nem blong hem Vicky, i talem se: “Blong sam yia, bubu woman blong mi i lukaot long mi. Long taem ya, papa mo mama blong mi, tufala i lukaot long smol sista blong mi. Be taem mi gobak blong stap wetem Papa mo Mama, mi mi no moa tingbaot tufala olsem papa mama blong mi. Smol sista blong mi i save talemaot tingting blong hem long tufala, i save holemtaet tufala, mo i fren gud wetem tufala. Be mi mi no olsem. Mo taem mi kam bigwan, i had blong mi mi talemaot tingting blong mi long tufala. Mi mo sista blong mi, mitufala i talem long Papa mo Mama se bambae mitufala i lukaot long tufala taem tufala i kam olfala. Sista blong mi bambae i mekem wok ya from we hem i lavem tufala, be mi, bambae mi mekem from we i stret blong mi mi mekem.”
16 Vicky i talem se: “Naoia, mama blong mi i wantem se hem nao i lukaot long gel blong mi, sem mak olsem we bubu woman blong mi i lukaot long mi.” Be hem i toktok kaen long mama blong hem, mo i talem se “no mi no save mekem.” Hem mo man blong hem, tufala i wantem lukaot long pikinini blong tufala, mo tijim hem blong i lavem Jehova. Vicky i talem se: “Mi mi wantem fren gud wetem gel blong mi taem hem i stap kam bigwan.” Hem i save se wan rod nomo blong hem i gat wan gudfala famle laef, hemia blong lavem Jehova mo ol rul blong hem, i bitim mane mo famle. Jisas i talem klia nomo se: “I no gat man we i save wok blong tu masta wantaem.” Man i no save wok blong God, mo long semtaem, wok blong mane.—Mat. 6:24; Eks. 23:2.
17, 18. (1) ?Wanem rod we yumi save jusum? (2) ?Wanem ol kwestin we bambae yumi tokbaot long nekis stadi?
17 Jehova i promes se bambae hem i givim evri samting we yumi nidim sipos yumi obei long Kingdom mo yumi folem stret fasin blong hem. (Mat. 6:33) Ol tru Kristin oli no mas talem se i no moa gat rod. Oltaem i gat rod ya we oli save jusum. Nating sipos yumi kasem wan trabol we i bigwan we i bigwan, be oltaem bambae i gat rod blong mekem Jehova i glad mo folem ol rul blong Baebol. Jehova i promes finis se bambae hem i ‘mekem rod blong yumi winim’ ol trabol. (Ridim 1 Korin 10:13.) Taem yumi prea mo yumi obei long Jehova, yumi soemaot long hem se yumi trastem hem. (Sam 37:5, 7) Hem bambae i blesem ol wok blong yumi mo i givim evri samting we yumi nidim. Bambae hem i mekem se laef blong yumi i “go gud.”—Skelem Jenesis 39:3.
18 ?Yumi mas mekem wanem, blong yumi stretem ol trabol we oli kamaot from we yumi stap longwe long famle blong yumi? ?Olsem wanem yumi save lukaot long famle blong yumi, we yumi no stap longwe long olgeta? ?Yumi save givhan long ol narafala olsem wanem, blong oli stap wetem famle blong olgeta? Bambae yumi tokbaot ol kwestin ya long nekis stadi.
^ par. 1 Mifala i jenisim ol nem.
^ par. 4 Evri taem we ol boe blong Jekob oli go long Ijip, oli stap longwe long famle blong olgeta blong tri wik nomo. Biaen, taem Jekob mo ol boe blong hem oli muv i go stap long Ijip, oli tekem ol woman mo pikinini blong olgeta tu i go.—Jen. 46:6, 7.
^ par. 8 Yu luk haf ya “Immigration—Dreams and Realities” long Wekap! blong Februari 2013, long Franis mo Inglis.
^ par. 9 Ol ripot oli soemaot se taem famle i no moa stap wanples, plante bigfala trabol i kamaot. Man i slip wetem narafala woman, man i slip wetem man, woman i slip wetem woman, mo man i slip wetem stret famle blong hem. Ol pikinini oli gat problem long skul. Maet oli kros, oli wari, tingting blong olgeta i foldaon, mo oli wantem kilim olgeta i ded.
“Yumi save mekem tingting blong yumi i strong blong talem se, ‘Hae God i stap givhan long mi.’”—HIB. 13:6.
1, 2. ?From wanem i no isi long olgeta we oli wok ovasi, blong oli gobak long famle blong olgeta? (Yu luk pija long stat blong stadi.)
EDUARDO,* i stap wok ovasi, mo i winim plante mane. Be taem hem i lanem trutok, hem i kasem save se i no mane nomo we hem i mas givim long famle blong hem. Hem tu i mas stap wetem olgeta blong lukaot gud long olgeta. Ale, hem i gobak long famle blong hem.—Efes. 6:4.
2 Eduardo i save se hem i mas gobak long famle blong hem. Be bambae i no isi. Hem i mas traehad blong mekem famle blong hem, i fren gud bakegen wetem hem. Mo hem i mas wok strong blong winim mane blong givim samting we famle i nidim. ?Bambae hem i mekem olsem wanem? ?Ol narafala long kongregesen bambae oli givhan long hem?
3. ?Taem papa i stap longwe long famle, samting ya i mekem wanem long ol pikinini?
3 Eduardo i talem se: “Mi mi no stap taem ol pikinini oli wantem se mi lavem olgeta mo givim advaes long olgeta. Mi no stap blong ridim ol stori blong Baebol long olgeta, prea wetem olgeta, holemtaet olgeta, mo pleplei wetem olgeta.” (Dut. 6:7) Bigfala gel blong hem, Anna, i talem se: “Mi mi harem nogud taem Papa i no stap wetem mifala. Mo taem hem i kambak mo i putum han blong hem i goraon long mi, mi mi harem se i narakaen.”
4. ?Taem papa i stap longtaem long ovasi, from wanem i no isi blong hem i lidim famle?
4 Sipos papa i stap longtaem tumas long ovasi, bambae hem i no save lidim famle blong hem. Rubi, woman blong Eduardo, i talem se: “Mi mekem tu wok wantaem, wok blong mama mo wok blong papa. Mi mekem bighaf blong ol desisen long famle, mo mi lan long fasin ya. Be taem Eduardo i kambak, mi mas lanem blong obei long hem. Naoia yet, mi mas tingbaot se hem i stap wetem mifala.” (Efes. 5:22, 23) Eduardo i talem se: “Taem ol gel oli wantem wan samting, oltaem oli go luk mama blong olgeta. Be naoia, taem mitufala i mekem desisen, oli mas save se mitufala tugeta i agri long hem. Mo mi mas lanem blong lidim famle.”
5. ?Eduardo i mekem wanem blong hem i joen gud wetem famle blong hem bakegen? ?Wanem frut i kamaot?
5 Eduardo i mekem evri samting we hem i naf blong mekem, blong hem i joen gud bakegen wetem famle blong hem, mo blong oli fren gud wetem Jehova. Hem i no talem nomo, be hem i soemaot tu se hem i lavem Jehova. Long rod ya, hem i tijim ol pikinini blong hem. (1 Jon 3:18) ?Olsem wanem? ?Jehova i blesem wok blong Eduardo? Anna i talem se: “Hem i traehad blong mekem gud wok blong hem olsem wan papa, mo i pulum mifala blong mifala i joen gud bakegen. Ol samting ya oli givhan bigwan long mifala. Mifala i glad tumas taem mifala i luk we hem i traehad blong kasem wok long kongregesen. Wol i traem pulum mifala i gowe long Jehova. Be Papa mo Mama tufala i stap tingbaot trutok nomo, ale mifala i traem mekem sem mak. Papa i promes se neva bambae hem i lego mifala bakegen, mo hem i holem promes ya. Sipos hem i no bin mekem, bambae mi mi no stap long trutok.”
6. ?Wanem samting i hapen long taem blong faet, mo ol papa mo mama oli lanem wanem?
6 Ol pikinini oli nidim we papa mo mama i stap wetem olgeta. Taem i gat faet long ol kantri blong Balkan, plante brata mo sista oli no save go wok, ale oli stap long haos wetem ol pikinini blong olgeta. Oli pleplei, oli toktok, mo oli stadi wetem olgeta. Ol pikinini ya oli laekem tumas samting ya, mo oli glad moa i bitim bifo. ?Samting ya i tijim ol papa mo mama ya long wanem? Ol pikinini oli wantem tumas we papa mo mama blong olgeta i stap wetem olgeta, i bitim we oli wantem mane, mo ol presen. Olsem Baebol i talem, sipos papa mo mama, tufala i spenem taem wetem pikinini, mo tufala i tijimgud hem, samting ya bambae i mekem i gud long pikinini.—Prov. 22:6.
7, 8. (1) ?Taem papa no mama i kambak, hem i sek long wanem? (2) ?Yu save mekem wanem blong stretem problem ya?
7 Sam papa no mama we oli kambak long famle blong olgeta, oli sek taem pikinini i no moa wantem save long olgeta, mo i no moa trastem olgeta. Ale, maet oli talem long pikinini se: “!Mi mi mekem evri samting blong givhan long yu, be yu yu no kea nating!” Be pikinini ya i harem nogud from we papa no mama i lego hem. ?Papa no mama i save mekem wanem blong stretem problem ya?
8 I gud yu askem long Jehova blong i givhan long yu blong yu kasem save long tingting blong famle blong yu, mo blong yu soemaot se yu kea long olgeta. Biaen, taem yu toktok wetem famle blong yu, yu mas luksave se yu tu yu gat fol from problem ya. Sipos yu talem sore, hemia i save givhan. Taem famle i luk se yu stap traehad blong yufala i joen gud moa, bambae oli save se yu no giaman long olgeta. Mo sipos yu gat longfala tingting mo yu gohed blong givhan long olgeta, sloslo bambae oli lavem yu mo oli respektem yu bakegen.
9. ?From wanem yumi mas harem gud long ol samting we yumi gat?
9 Aposol Pol i talem se taem ol olfala Kristin oli no moa naf blong wok blong kasem ol samting we oli nidim, ol pikinini mo smol bubu blong olgeta oli mas givhan long olgeta. Be Pol i soemaot se ol samting we yumi rili nidim, hemia kakae, klos, mo ples blong slip. Sipos yumi gat ol samting ya, yumi mas harem gud long olgeta. (Ridim 1 Timoti 5:4, 8; 6:6-10.) Sipos wan Kristin i wantem ‘lukaot long famle blong hem,’ i no nid blong hem i kam rijman long wol ya we bambae i lus i no longtaem. (1 Jon 2:15-17) Yumi no mas ting se mane i save stretem olgeta trabol blong yumi. Mo yumi no mas letem ol wari blong laef i spolem famle blong yumi, nao oli lusum “laef ya we i prapa wan” long niufala wol blong God.—Mak 4:19; Luk 21:34-36; 1 Tim. 6:19.
10. ?From wanem i waes blong yumi no mekem kaon?
10 Jehova i save se yumi nidim sam mane. Be mane nomo i no save givhan mo protektem yumi, olsem we waes blong God i mekem. (Pri. 7:12; Luk 12:15) Plante taem, ol man oli no luksave se i sas tumas blong go ovasi. Mo oli no save tu se sipos oli stap longwe, bambae oli winim mane no nogat. Taswe, i no sef blong go ovasi. Plante oli kambak, be kaon blong olgeta i bigwan moa. Nao oli no moa gat taem blong mekem wok blong God, be oli mekem wok blong ol man ya we oli kaon long olgeta. (Ridim Ol Proveb 22:7.) I moa waes sipos oli no mekem kaon nating.
11. ?Sipos ol famle oli raetem wan plan blong yusum gud mane, hemia i givhan long olgeta olsem wanem?
11 Eduardo i save se blong lukaot gud long famle, hem i mas meksua se oli no westem mane olbaot. Hem mo Rubi tufala i raetem wan plan blong oli save yusum gud mane, blong oli pem ol samting nomo we oli rili nidim.* I tru se bambae oli no save pem plante samting olsem bifo, be evriwan long famle oli sapotem plan ya. Eduardo i talem se: “Mi tekemaot ol gel long praevet skul, mo mi putum olgeta long pablik skul.” Hem mo famle blong hem, oli prea blong hem i faenem wan wok we i no blokem olgeta blong oli wosipim Jehova. ?Jehova i ansa long prea blong olgeta olsem wanem?
12, 13. ?Eduardo i mekem wanem blong lukaot long famle blong hem, mo Jehova i blesem hem olsem wanem?
12 Afta we Eduardo i kambak, hem i wok be mane blong hem i smol tumas, ale oli mas yusum ol mane we oli bin sevem. Mo hem tu i taed we i taed. Be hem i talem se: “Mifala evriwan i save go long olgeta miting mo long wok blong prij.” Hem i mekem desisen se bambae hem i no go long narafala ples blong wok. Hem i talem se: “Mi lanem blong mekem ol defdefren wok. Olsemia, mi save mekem enikaen wok.”
13 I tekem longtaem blong Eduardo i pembak kaon blong hem, taswe hem i mas pem bigfala intres blong mane ya we hem i kaon long hem. Be Eduardo i glad nomo blong mekem samting ya, from we hem i save joen wetem famle blong hem blong mekem wok blong Jehova. Hem i talem se: “Naoia, mane we mi kasem i daon moa long mane we mi kasem ovasi. Be mifala i no hanggri. Han blong Jehova i no sot. Blong talem stret, mifala i jusum blong mekem wok blong paenia.” I no longtaem afta, mane long ples blong olgeta i ron gud moa, ale i moa isi blong Eduardo i lukaot long famle blong hem.—Aes. 59:1.
14, 15. ?Yumi mas mekem wanem taem ol narafala famle oli wantem se yumi tingbaot mane fastaem? ?Wanem i save hapen taem yumi soemaot gudfala eksampol?
14 Sam man oli harem se oli mas givim mane mo presen long ol narafala famle blong olgeta. Eduardo i talem se: “Kastom blong mifala i olsem, mo mifala i glad blong givim presen long ol narafala famle. Be mifala i no mas bitim mak long fasin ya.” Hem i eksplenemgud long ol narafala famle blong hem se, sipos hem i naf, bambae hem i givim presen long olgeta. Be fastaem, hem i mas givim samting we famle blong hem i nidim, mo hem i mas givhan long olgeta blong oli mekem wosip long Jehova.
15 Sipos wan man i no wantem go wok ovasi, no hem i kambak long ples blong hem, maet ol narafala famle oli no glad long hem. Maet oli talem se hem i no lavem olgeta mo i stap tingbaot hem wan nomo. Oli talem olsem from we oli wantem se hem i givim mane long olgeta. (Prov. 19:6, 7) Anna i talem se sipos famle blong olgeta i tingbaot Jehova fastaem, ol narafala famle ya bambae oli kasem save se Jehova i impoten, i no mane. Be sipos oli no mekem olsem, bambae oli neva kasem save long samting ya.—Skelem 1 Pita 3:1, 2.
16. (1) ?Wanem rong tingting we yumi save gat? (Jem. 1:22) (2) ?Wanem desisen we Jehova i save blesem?
16 Wan sista we i go wok ovasi, i talem long ol elda longwe se: “Mi mo famle blong mi, mifala i mas lego plante samting blong mi save kam long ples ya. Man blong mi tu i mas lego wok blong elda. Taswe, mi bilif se Jehova bambae i blesem mifala.” Jehova i no save blesem ol desisen we oli no laenap wetem tingting blong hem. Mo bambae hem i no glad sipos yumi lego tabu wok blong hem from risen we i no stret. Sipos yumi bilif long Jehova mo yumi mekem ol desisen we oli laenap wetem tingting blong hem, bambae hem i blesem yumi.—Ridim Hibrus 11:6; 1 Jon 5:13-15.
17. ?From wanem yu mas lukaotem advaes blong Jehova bifo we yu mekem desisen, mo yu mekem samting ya olsem wanem?
17 Yu mas lukaotem advaes blong Jehova bifo we yu mekem wan desisen, olsemia bambae yu no harem nogud biaen. Yu mas prea from tabu spirit, waes, mo advaes blong Baebol. (2 Tim. 1:7) I gud yu askem se: ‘?Mi mi rere blong obei long evri samting we Jehova i askem? ?Bambae mi obei long hem, ale mi stap wetem famle blong mi, nating se bambae laef i no isi?’ (Luk 14:33) Yu askem long ol elda blong oli givhan long yu, mo yu folem advaes blong Baebol we oli givim. Sipos yu mekem olsem, yu stap soemaot se yu trastem Jehova se bambae hem i givhan long yu. Ol elda bambae oli no talem samting we yu mas mekem. Be bambae oli givhan long yu blong yu mekem desisen we i waes, blong yu stap glad.—2 Kor. 1:24.
18. ?Hu i mas givim samting we famle i nidim? ?Yumi save mekem wanem blong givhan long olgeta?
18 Jehova i talem se hed long famle i mas gohed blong givim samting we famle i nidim. Plante oli mekem gud wok ya, nating se ol narafala oli talem se oli mas go wok ovasi. Yumi mas prea from olgeta ya mo yumi mas leftemap tingting blong olgeta. Mo sipos wan trabol i kasem olgeta no oli sik, yumi mas mekem sam samting blong givhan long olgeta. (Gal. 6:2, 5; 1 Pita 3:8) ?Yu yu save givhan long olgeta blong oli faenem wan wok long ples blong olgeta? ?Yu yu save givim sam samting we oli nidim, olsem mane mo kakae? Sipos yu mekem olsem, bambae oli no go wok long narafala ples.—Prov. 3:27, 28; 1 Jon 3:17.
19, 20. ?From wanem ol Kristin oli save se Jehova bambae i givhan long olgeta?
19 Baebol i talem se: “I nogud yufala i laekem mane tumas. Sipos yufala i gat wanem samting, be yufala i mas harem gud long hem, from we God i talem se, ‘Bambae mi mi no save livim yu yu stap yu wan. Bambae mi mi no save lego yu samtaem.’ Nao from samting ya, yumi save mekem tingting blong yumi i strong blong talem se, ‘Hae God i stap givhan long mi, nao bambae mi mi no save fraet. Man i no save mekem wan samting blong spolem mi.’” (Hib. 13:5, 6) ?Yumi save folem advaes ya olsem wanem?
20 Wan elda we i stap long wan kantri we i pua, i talem se: “Ol man oli stap talem se ol Witnes blong Jehova oli hapi oltaem. Mo oli luk se ol Witnes we oli pua, oli jenis gud oltaem mo oli gat evri samting we oli nidim.” Tok blong hem i laenap wetem promes blong Jisas. (Mat. 6:28-30, 33) Jehova i lavem yumi mo i givhan long yumi. Hem i intres tumas long olgeta man blong hem, mo hem i “givim paoa” blong givhan long olgeta. (2 Kron. 16:9) Taswe hem i givim loa long ol famle, mo i talem samting we yumi mas mekem blong yumi kasem ol samting we yumi nidim. Taem yumi obei long ol loa ya, yumi stap soemaot se yumi lavem Jehova mo yumi trastem hem. “Sipos yumi lavem God, hemia i min se yumi stap folem ol tok blong hem. Mo ol tok blong hem i no strong tumas blong folem.”—1 Jon 5:3.
21, 22. ?From wanem yu yu trastem Jehova?
21 Eduardo i save se olgeta taem ya we hem i stap longwe long famle blong hem, hem i no save tekembak. Be hem i no letem samting ya i spolem tingting blong hem. Plante long ol man we hem i wok wetem olgeta bifo, oli kam rij be oli no glad. Oli gat plante trabol long famle blong olgeta. !Be famle blong Eduardo i glad we i glad! Nating se oli pua, be famle blong hem mo ol narafala Kristin famle, oli trastem Jehova se bambae hem i givhan long olgeta. Eduardo i talem se: “Mifala evriwan i luk se promes ya blong Jisas i tru we i tru.”—Ridim Matiu 6:33.
22 !Yu no mas fraet! Yu mas obei long Jehova mo yu trastem hem. Yu save mekem gud wok blong yu blong lidim famle, sipos yu lavem Jehova, woman blong yu, mo ol pikinini blong yu. Ale, bambae yu luk se Jehova i stap givhan long yu.
^ par. 1 Mifala i jenisim ol nem.
^ par. 11 Yu luk Wekap! ya, “?Olsem Wanem Blong Yusumgud Mane Blong Yu?” blong Eprel-Jun 1997.
“Hae God i stap luk olgeta samting we i stap hapen long evri ples. Nating we yumi stap mekem i gud no i nogud, be oltaem, hem i stap luk yumi.”—PROV. 15:3.
1, 2. ?Taem Jehova i stap wajem yumi, hemia i defren olsem wanem long ol kamera long stoa?
LONG plante ples, ol man oli putum ol kamera long stoa blong olgeta blong wajem ol man. Oli save yusum ol foto ya, blong faenemaot ol stilman. Ol kamera ya oli stap long evri ples long stoa, mekem se i hadwok blong ol stilman oli ronwe long panis blong olgeta.
2 Baebol i talem se Jehova i luk ol samting we oli stap hapen “long evri ples.” (Prov. 15:3) ?Be olsem wanem? ?Hemia i min se hem i stap wajem yumi oltaem, blong luk sipos yumi brekem loa blong hem? ?Hem i wet nomo blong panisim yumi taem yumi mekem wan mastik? !Nogat! (Jer. 16:17; Hib. 4:13) Jehova i stap wajem yumi from we hem i lavem yumi, mo hem i wantem se yumi stap glad.—1 Pita 3:12.
3. ?Wanem faef samting we Jehova i mekem blong lukaot gud long yumi?
3 ?Wanem i save givhan long yumi blong yumi kasem save moa se God i lavem yumi? Bambae yumi luk faef samting we Jehova i mekem blong lukaot gud long yumi. (1) Hem i givim woning long yumi bifo we yumi mekem samting we i no stret. (2) Hem i stretem yumi taem yumi gorong. (3) Hem i yusum ol rul blong Baebol blong lidim yumi. (4) Hem i givhan long yumi taem yumi kasem trabol. (5) Hem i blesem yumi taem yumi mekem samting we i stret.
4. ?From wanem Jehova i givim woning long Ken bifo we hem i mekem sin?
4 Jehova givim woning long yumi, bifo we yumi mekem samting we i no stret. (1 Kron. 28:9) Yu tingbaot Ken bifo. Hem i “kros tumas” taem Jehova i no glad long sakrefaes blong hem. (Ridim Jenesis 4:3-7.) Jehova i givim woning long hem se ‘fasin blong hem i no stret.’ Sin i “olsem wan wael anamol we i stap klosap long doa” nomo, i rere blong kasem hem. Jehova i talem long hem se: “Fasin nogud ya i wantem tumas blong winim yu, be yu yu mas winim hem.” Ken i mas mekem sam samting, blong Jehova i “glad” long hem bakegen. Sipos hem i lesin long woning, bambae hem i gohed blong fren wetem Jehova.
5. ?Jehova i givim woning long yumi olsem wanem?
5 Samting ya i sem mak long yumi tede. Jehova i naf blong luk ol fasin blong yumi, ol tingting blong yumi, mo ol samting we yumi wantem. Yumi no save haedem wan samting long hem. Hem i lavem yumi mo i wantem se yumi mekem samting we i stret, be hem i no fosem yumi. Taswe, sipos hem i luk se wan fasin blong yumi i nogud, bambae hem i givim woning long yumi. ?Hem i givim woning olsem wanem? Taem yumi ridim Baebol oltaem, yumi ridim ol buk mo magasin blong yumi, mo yumi joen oltaem long ol miting, hem i givim woning long yumi. ?Olsem wanem? ?I bin hapen long yu finis we yu ridim no yu harem wan tok long miting we i givhan long yu, blong yu winim wan problem we Jehova nomo i save long hem? Jehova i givim ol woning ya long stret taem we yumi nidim.
6, 7. (1) ?Wanem i soemaot se Jehova i lavem yumi evriwan? (2) ?Jehova i wantem se yu mekem wanem, mo hemia i save givhan long yu olsem wanem?
6 Olgeta woning we oli stap long Baebol, oli soemaot se Jehova i lavem yumi evriwan. I tru se Baebol, ol buk mo ol magasin blong yumi, mo ol miting oli givhan long plante milian man. Be Jehova i wantem se yu nao, yu lesin long ol woning blong hem, blong yu mekem samting we i stret. Hemia i soemaot se hem i lavem yu.
7 ?Ol woning ya oli givhan long yumi olsem wanem? Fastaem, yumi mas bilif se Jehova i lavem yumi, mo biaen, yumi folem ol tok blong hem. Taswe, sipos yumi gat sam rabis tingting, yumi mas aotem olgeta kwiktaem. (Ridim Aesea 55:6, 7.) Sipos yumi obei, bambae yumi no harem nogud biaen. ?Be sipos yumi no wantem obei, Jehova bambae i mekem wanem?
8, 9. ?Taem wan brata i givim advaes we i kamaot long Baebol, olsem wanem samting ya i soemaot se Jehova i lavem yumi? Yu talem wan stori.
8 Taem Jehova i stretem yumi, yumi save se hem i lavem yumi. (Ridim Hibrus 12:5, 6.) I tru se yumi harem nogud taem narafala i givim advaes, i tok long yumi, no i stretem yumi. (Hib. 12:11) Be taem wan brata i givim advaes we i kamaot long Baebol, i impoten we yumi kasem save from wanem hem i mekem olsem. Hem i no givim advaes blong mekem yumi harem nogud. Be hem i luk se sipos yumi no lukaot gud, bambae yumi no moa fren wetem Jehova. Taswe hem i yusum taem mo paoa blong hem, blong givhan long yumi blong yumi kambak long Jehova. I gud yumi respektem advaes blong hem from we i kamaot long Jehova.
9 Yumi save tingbaot stori blong wan brata. Taem hem i no save trutok yet, hem i stap lukluk ol rabis pija. Be taem hem i kam long trutok, hem i lego rabis fasin ya. Sam yia biaen, hem i pem wan mobaelfon, mo i stat bakegen blong lukluk ol rabis pija long Intenet. (Jem. 1:14, 15) I klia se rabis fasin ya i stap yet long hat blong hem, olsem sakol faea we i laet smosmol yet. Wan dei, wan elda i yusum mobaelfon blong brata ya, nao i sek long ol Websaet blong ol rabis pija we oli kamaot long mobaelfon ya. Kwiktaem nomo, elda ya i givim advaes long hem. Brata ya i lesin long advaes, mo biaen hem i sakemaot rabis fasin ya. Jehova i luk ol sin blong yumi we ol narafala oli no luk. Mo hem i save stretem yumi bifo we yumi mekem wan rabis samting, nao yumi no moa fren wetem hem. Yumi glad tumas we Jehova i lavem yumi.
10, 11. (1) ?Olsem wanem yumi stap “tingbaot oltaem” ol advaes blong God? (2) Yu talem stori blong wan famle we i folem advaes blong Jehova.
10 Man blong raetem Sam i singsing long Jehova, se: “Yu yu stap lidim mi long ol toktok blong yu.” (Sam 73:24) Taem yumi stadi long Tok blong Jehova, yumi stap “tingbaot oltaem” ol advaes blong hem. Long rod ya, yumi save faenemaot ol tingting blong hem, yumi folem olgeta, mo yumi gohed blong fren gud wetem hem. Advaes blong Jehova i givhan tu long yumi, blong yumi wok blong kasem samting we famle blong yumi i nidim.—Prov. 3:6.
11 Wan brata long Filipin mo woman blong hem, tufala i gat bigfala famle, mo olgeta oli stap long wan fam we oli rentem. Tufala i mekem wok blong fultaem paenia. Wan dei, oli sek taem ona blong fam ya i sanem leta blong talem se oli mas kamaot long fam ya. Biaen oli faenemaot se wan man i giaman se oli stap mekem sam samting we i no stret. Brata ya i wari from we hem i no save se bambae oli go stap wea. Be hem i trastem Jehova mo i talem se: “Jehova bambae i givim samting we yumi nidim. Hem i stap mekem olsem finis.” Famle ya i folem ol rul blong Baebol. Nating se ol man oli talem giaman toktok agensem olgeta, be oli respektem olgeta yet mo oli gat pis wetem olgeta. Sam dei biaen, ona blong fam ya i talem se oli save stap long fam. Hem i laekem fasin blong famle ya, ale hem i jenisim tingting blong hem, mo hem i givim sam moa graon blong oli mekem garen long hem. (Ridim 1 Pita 2:12.) Stori ya i soemaot se sipos yumi folem ol rul blong Baebol, Jehova bambae i givhan long yumi taem yumi kasem trabol.
12, 13. ?Wetaem i no isi blong yumi bilif se God i stap lavem yumi?
12 Yumi kasem plante trabol, mo maet sam long ol trabol ya oli stap longtaem. Maet yumi gat wan sik, no ol narafala oli ronem yumi from trutok, no ol famle oli agensem yumi. Be wan trabol we i no isi blong yumi winim, hemia taem yumi gat wan problem wetem wan brata no sista.
13 Maet wan brata i talem wan samting we i mekem yu yu harem nogud tumas. Ale maet yu stap tingting se: ‘!Samting olsem i no mas hapen long ogenaesesen blong Jehova!’ Antap long hemia, ating brata ya i kasem sam spesel wok long kongregesen, mo ol narafala oli tinghae long hem. Maet yu yu askem se: ‘?Olsem wanem samting olsem i save hapen? ?Jehova i no luk samting ya? ?Bambae hem i mekem wan samting no nogat?’—Sam 13:1, 2; Hab. 1:2,3.
14. ?From wanem Jehova i letem ol brata oli stretem yumi?
14 Jehova i luk plante moa samting i bitim yumi, mo hem i gat gudfala risen blong letem sam samting oli hapen. Maet yumi ting se i no stret we wan brata i tok strong blong stretem yumi, ale yumi harem nogud. Be maet Jehova i no gat sem tingting olsem yumi. Yu traem tingbaot Brata Karl Klein. Hem i talem se wan dei, Brata Rutherford i tok strong long hem, blong stretem hem. Sam taem biaen, Brata Rutherford i talem halo long hem, be Brata Klein i ansa long smol voes nomo. Brata Rutherford i luksave se hem i harem nogud yet. Ale hem i givim woning long Brata Klein se: “Yu lukaot. Setan i stap rere blong kakae yu.” Tok ya i givhan bigwan long Brata Klein. Sam yia biaen, taem hem i kam wan memba blong Hed Kampani, hem i talem se ol brata blong yumi oli gat raet blong stretem yumi. Be sipos yumi agensem olgeta, Setan bambae i kakae yumi.*
15. ?Yu mas tingbaot wanem taem yu kasem trabol? Yu talem wan pijatok.
15 Maet trabol i stap longtaem, mo yu wantem nomo se i finis kwik. ?Wanem i save givhan long yu blong yu stanap strong? Yu traem tingbaot se yu stap draevem trak long rod nao yu fas i stap, from we i gat wan longfala laen blong trak. Yu no save se bambae yu wet kasem wetaem. Sipos yu kam kros mo yu tanemraon blong go folem wan narafala rod, maet yu save mestem rod, nao yu tekem plante taem moa blong kasem ples we yu wantem go long hem, i bitim we yu wet long longfala laen blong trak. Long sem fasin, sipos yu folem ol rul blong Baebol, Jehova bambae i givhan long yu blong yu stanap strong, gogo kasem we trabol ya i finis.
16. ?From wanem Jehova i letem trabol i kasem yumi?
16 Jehova i letem ol trabol oli stap, from we hem i wantem se oli trenem yumi. (Ridim 1 Pita 5:6-10.) Yumi neva mas ting se hem i mekem ol trabol ya oli kasem yumi. (Jem. 1:13) ‘Enemi ya Setan,’ hem nao i mekem ol man oli harem nogud. Yumi mas save se Jehova i luk yumi taem yumi harem nogud, mo hem i lavem yumi. Bambae hem i meksua se ol trabol blong yumi oli stap “blong smoltaem” nomo. Yu mas trastem Jehova se hem i lavem yu mo bambae hem i givim paoa blong yu yu stanap strong kasem en.—2 Kor. 4:7-9.
17. ?From wanem Jehova i jekem hat blong olgeta man?
17 Jehova i jekem hat blong olgeta man, blong luk se hu nao i lavem hem. Profet Hanani i talem long King Asa se: “Ae blong Jehova i stap lukluk i go long olgeta ples long wol, nao hem i yusum paoa blong hem blong givhan long olgeta we oli ona long hem long fulhat blong olgeta.” (2 Kron. 16:9, NW) Jehova bambae i “yusum paoa blong hem blong givhan long” yu. Hemia i min se bambae hem i lukaot gud long yu mo i blesem yu.
18. ?From wanem yumi mas trastem Jehova se bambae hem i blesem yumi sipos yumi mekem samting we i gud? (Yu luk pija long stat blong stadi.)
18 Sipos yumi wantem se Jehova i “sore” long yumi, yumi mas “traehad blong folem stret fasin,” ‘yumi mas glad long fasin we i stret,’ mo yumi “mekem ol samting nomo we i gud.” (Amos 5:14, 15; 1 Pita 3:11, 12) Jehova i blesem ol man we oli mekem samting we i stret, nating sipos i no gat man i luk wok blong olgeta. (Sam 34:15) Yumi luk samting ya long eksampol blong tufala woman Isrel, we tufala i stap givhan long ol woman we oli bonem pikinini, nem blong tufala, Sifraha mo Pua. King Fero i talem se sipos wan woman Isrel i bonem wan bebi boe, tufala i mas kilim bebi ya i ded. Tufala woman ya i no obei long Fero, be tufala i sevem laef blong ol bebi boe. Jehova i luk gudfala wok blong tufala, mo hem i blesem tufala, i mekem se tufala tu i gat ol pikinini blong tufala. (Eks. 1:15-17, 20, 21) Samtaem, yumi harem olsem se i no gat man i luk ol gudfala wok we yumi mekem. Be Jehova i luk mo bambae hem i blesem yumi from.—Mat. 6:4, 6; 1 Tim. 5:25; Hib. 6:10.
19. ?Wanem samting i hapen long wan sista?
19 Jehova i luk we yumi traehad long wok blong prij. Wan sista blong Hangari we i stap long Ostria, i kasem adres blong wan woman we i toktok lanwis blong Hangari. Kwiktaem nomo, sista ya i go long haos blong woman ya, be i no gat man long haos. Hem i gobak bakegen mo bakegen gogo wan yia haf i pas, be hem i no faenem wan man. Samtaem, hem i harem olsem se i gat man long haos, be i no gat man i kam openem doa. Sista ya i lego ol magasin, ol buk, ol leta we hem i raetem, mo namba blong telefon blong hem. Wan dei, hem i gobak long haos ya, ale hem i sek se wan woman i openem doa, i smael long hem, mo i talem se: “Plis, yu kam insaed. Mi ridim evri buk mo leta blong yu, mo mi stap wet long yu.” Woman ya i bin folem wan tritmen blong sik ya kansa, mekem se hem i no wantem toktok wetem ol man. Be naoia, hem i glad blong stadi Baebol. Sista ya i harem se Jehova i luk ol samting we hem i traehad blong mekem, mo i blesem hem.
20. ?Yu yu harem olsem wanem taem yu save se Jehova i stap lukluk yu?
20 Long stadi ya, yumi lanem se Jehova i luk evri samting we yumi mekem, mo hem i stap jekem hat blong evri man. Be yumi no harem olsem se hem i stap traem blong faenem poen long yumi. Mo yumi no harem olsem se hem i stap raetemdaon evri mastik blong yumi. Yumi wantem kam klosap moa long hem from we yumi save se hem i lavem yumi, i wantem givhan long yumi, mo i blesem ol gudfala wok blong yumi.
^ par. 14 Laef stori blong Brata Klein i stap long Wajtaoa blong 1 Oktoba 1984, long Franis mo Inglis.
LONG Baebol, i gat plante stori blong ol man we olgeta nomo oli terem klos blong olgeta. Tede, maet ol man we oli ridim ol stori ya, oli luk se samting ya i narakaen. Be ol man Isrel oli mekem olsem taem oli wari tumas, oli sem bigwan, oli kros tumas, no oli sore bitim mak from wan famle we i ded.
Yu traem tingbaot brata blong Josef, we nem blong hem Ruben. Hem i wantem sevem Josef, be ol narafala brata blong hem oli salemaot Josef finis blong i kam slef. Taem Ruben i luk samting ya, hem i “terem klos blong hem.” Papa blong olgeta, Jekob, “i terem ol klos blong hem” from we hem i ting se wan wael anamol i kilim Josef mo i kakae hem. (Jen. 37:18-35) Job “i terem klos blong hem” taem hem i harem se evri pikinini blong hem oli ded. (Job 1:18-20) Wan man “i terem ol klos blong hem,” taem hem i go talemaot long hae pris Ilae se ol man Isrel oli lus long faet, tufala boe blong Ilae oli ded, mo ol man Filistia oli stilim bokis blong kontrak. (1 Saml. 4:12-17) Taem King Josaea i harem ol tok we sekretari blong hem i ridim long buk blong Loa, hem i luksave se ol man blong hem oli no obei long God, ale hem i “terem klos blong hem.”—2 King 22:8-13.
Taem ol lida blong ol man Jiu oli mekem kot long Jisas, Hae Pris Kaeafas i “terem klos blong hem” from we hem i ting se Jisas i tok nogud long God. (Mat. 26:59-66) Wan kastom blong ol tija blong ol man Jiu i talem se, evri man we i harem narafala i tok nogud long nem blong God, hem i mas terem ol klos blong hem. Be afta we haos tempol long Jerusalem i lus, ol tija ya oli talem wan defren tingting bakegen. Oli talem se: “Tede, sipos wan man i harem narafala i tok nogud long Nem blong God, hem i no mas terem ol klos blong hem, from we sipos no, bambae ol klos blong hem oli brokbrok nogud.”
Jehova i no tinghae long man we i giaman nomo se hem i sore, nao i terem ol klos blong hem. Taswe, Jehova i talem long ol man blong hem se: ‘Yufala i no terem klos blong yufala, be yufala i mas terem hat blong yufala. Mo yufala i mas kambak long mi.’—Joel 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn singsing 33 !Yu No Fraet Long Olgeta!***
Singsing 33
!Yu No Fraet Long Olgeta!
(Matiu 10:28)
1. Yu yu mas go·hed gud ol·we,
Yu no fraet long ol·ge·ta.
Yu ta·lem nius blong King·dom
Long ol man we i lae·kem,
Se Ji·sas i sa·kem fi·nis
Se·tan i kam·daon long wol,
Mo bam·bae hem i fa·sem hem
Blong ol man o·li go·fri.
(Singsing Bakegen)
2. Plan·te bad·fren we o·li strong,
O·li ji·kim yu·fa·la,
O·li smael mo tok·tok swit
Blong tri·kim yu·fa·la tu.
Yu·fa·la ol Kris·tin sol·dia,
Yu·fa·la i no mas fraet.
Bae mi luk·aot long yu·fa·la
Go·go faet ya i fi·nis.
(Singsing Bakegen)
3. Ne·va bae mi fo·ge·tem yu,
Mi mi stap pro·tek·tem yu.
Na·ting se maet yu yu ded,
Bam·bae mi wi·nim ded tu.
Man i sa·ve ki·lim bo·di
I no sa·ve spo·lem laef.
Yu ho·lem bi·lif, yu no fraet,
Bae mi giv·han gud long yu.
(SINGSING BAKEGEN)
Yu no mas fraet long man no·gud
We i wan·tem ki·lim yu.
Man we i me·kem wok blong mi,
Bae mi luk·aot gud long hem.
(Sam narafala vas: Dut. 32:10; Neh. 4:14; Sam 59:1; 83:2, 3.)
^ ***sn singsing 133 Yu Lukaot God, Hem Bambae i Sevem Yu***
Singsing 133
Yu Lukaot God, Hem Bambae i Sevem Yu
(Sefanaea 2:3, NW)
1. Ol ne·son o·li joen
Blong a·gen·sem King Ji·sas.
God i ta·lem se taem i kam
Blong rul blong man hem i lus.
Taem blong man i fi·nis,
King·dom blong God i sta·nap.
Bae Kraes i spo·lem ol e·ne·mi.
Bam·bae hem i no moa wet.
(Singsing Bakegen)
2. Ol man o·li mas jus
Taem o·li ha·rem gud nius.
Sam bae o·li glad blong le·sin,
Be sam bae o·li no glad.
Yu·mi ka·sem tra·bol,
Be yu·mi no fraet na·ting.
Je·o·va i luk·aot long yu·mi,
I ha·rem prea blong yu·mi.
(SINGSING BAKEGEN)
Yu luk·aot God, yu tras·tem hem,
Hem wan bam·bae i se·vem yu.
Yu me·kem i stret,
Ho·lem·strong long hem,
Mo sta·nap long saed blong King·dom,
Nao bae yu luk pa·oa blong God
We i se·vem yu.
(Sam narafala vas: 1 Saml. 2:9; Sam 2:2, 3, 9; Prov. 2:8; Mat. 6:33.)
^ ***sn singsing 81 ‘Plis Yu Givim Moa Bilif Long Mi’***
Singsing 81
‘Plis Yu Givim Moa Bilif Long Mi’
(Luk 17:5, NW)
1. Je·o·va God, mi mi no stret gud na·ting,
Hat blong mi i wan·tem me·kem no·gud.
Si·pos mi no bi·lif strong ol·taem long yu,
He·mia wan sin a·gens long yu, Hae God.
(Singsing Bakegen)
2. Yu glad long mi taem mi mi gat strong bi·lif,
Bae yu gi·vim gud·fa·la pei long mi.
Ol·sem wan sil, bi·lif i blo·kem gud mi.
Nao mi mi strong, mi no fraet long fiu·ja.
(SINGSING BAKEGEN)
Plis Je·o·va, yu gi·vim bi·lif long mi
Blong mi kam strong taem mi mi slak no·mo.
Mo yu me·kem bi·lif blong mi i strong gud
Blong mi o·na long yu ol·taem no·mo.
(Sam narafala vas: Jen. 8:21; Hib. 11:6; 12:1.)
^ ***sn singsing 132 Wan Singsing Blong Presem God We i Win Long Faet***
Singsing 132
Wan Singsing Blong Presem God We i Win Long Faet
(Eksodas 15:1)
1. Yu·mi sing long God. Nem blong Je·o·va i go an·tap.
Hem i sa·kem ol man blong I·jip i go long si.
Yu·mi pre·sem hem. I no gat God ol·sem Je·o·va.
Nem blong hem Je·o·va, Hem nao i wi·nim ol faet.
(Singsing Bakegen)
2. Ol·ge·ta ne·son we o·li a·gens long Je·o·va
Bam·bae o·li mas lus ol·sem we Fe·ro i lus.
Yes, i no long·taem, bae o·li lus long A·ma·ge·don.
Man i mas sa·ve se Je·o·va i nem blong God.
(SINGSING BAKEGEN)
Je·o·va God, yu nao yu Hae God,
I stat bi·fo we bi·fo ol·ge·ta.
Bae yu spo·lem ol e·ne·mi blong yu
Mo yu lef·tem·ap nem blong yu.
(Sam narafala vas: Sam 2:2, 9; 92:8; Mal. 3:6; Rev. 16:16.)
^ ***sn singsing 62 ?Yumi Man Blong Hu?***
Singsing 62
?Yumi Man Blong Hu?
(Rom 14:8)
1. ?Yu yu wan man blong hu?
?Yu o·bei long wa·nem god?
Yu bo·daon long man we i mas·ta,
I god blong yu, yu wok blong hem.
Yu no mas gat tu god
Mo stap wok blong tu mas·ta.
Si·pos yu yu traem la·vem tu·fa·la,
Lav blong yu bae i haf·haf.
2. ?Yu yu wan man blong hu?
?Yu o·bei long wa·nem god?
Wan god i gia·man, mo wan i tru,
Ting·ting gud, hem i jus blong yu.
?Yu stap wo·si·pim yet
Ol li·da ol·sem Si·sa?
?No yu stap o·bei long tru God no·mo
Mo me·kem ol wok blong hem?
3. ?Mi mi wan man blong hu?
!Blong Je·o·va God no·mo!
Bae mi wok blong Pa·pa ya blong mi,
Bae mi ho·lem pro·mes blong mi.
Hem nao i pem·aot mi,
Mi stap tru long hem no·mo.
Ji·sas Kraes i ded blong pem·aot yu·mi,
Mi o·na long Je·o·va.
(Sam narafala vas: Jos. 24:15; Sam 116:14, 18; 2 Tim. 2:19.)
^ ***sn singsing 106 Rod Blong Kam Fren Blong Jeova***
Singsing 106
Rod Blong Kam Fren Blong Jeova
(Ol Sam 15)
1. ?God, hu i fren blong yu,
Blong stap long haos blong yu?
?Yu yu fren blong hu? ?Yu tras·tem hu?
?Hu i sa·ve gud yu?
Man we i tras·tem yu,
Mo i lae·kem Bae·bol,
Man we i o·bei mo i stret man,
Mo i fo·lem tru·tok.
2. ?God, hu i fren blong yu
Blong kam klo·sap long yu?
?Hu man we yu glad tu·mas long hem,
Yu sa·ve nem blong hem?
Man we i pre·sem yu,
Mo fo·lem Tok blong yu,
Man we i bi·lif, man we i stret,
Mo i tok tru ol·taem.
3. Mi mi prea strong long yu,
Mo yu giv·han long mi.
Mi wan·tem kam klo·sap moa long yu
Blong ha·rem lav blong yu.
Mi wan·tem fren long yu,
Stap fren blong yu ol·we.
I no gat wan fren we i moa gud,
Yu yu bes·fren blong mi.
(Sam narafala vas: Sam 139:1; 1 Pita 5:6, 7.)
^ ***sn singsing 22 ‘Jeova i Lukaot Gud Long Mi’***
Singsing 22
‘Jeova i Lukaot Gud Long Mi’
(Ol Sam 23)
1. Je·o·va i luk·aot long mi,
Mi no sa·ve fraet na·ting.
Je·o·va i luk·aot gud ol·taem
Long e·vri sip·sip blong hem.
Hem i li·dim mi long wo·ta
Blong mi dring mo mi kam strong.
From~ nem blong hem, hem i li·dim mi
Long ol stret rod e·vri dei.
From nem blong hem, hem i li·dim mi
Long ol stret rod e·vri dei.
2. Si·pos mi wok·baot long wan ples
We i tu·dak, mi no fraet.
Tru, ol·taem God i stap we·tem mi,
Mo hem i li·dim gud mi.
Hem i stap luk·aot gud long mi,
Kap blong mi i fu·lap gud.
Hem~ i stap me·kem i gud long mi,
Haos blong hem i hom blong mi.
Hem i stap me·kem i gud long mi,
Haos blong hem i hom blong mi.
3. God i waes, mo i la·vem mi,
Mi wan·tem sing·sing long hem.
Mi wan·tem ta·lem long ol sip·sip
Gud·fa·la nius blong hem tu.
Mi o·bei gud long tok blong hem
Blong wok·baot long rod blong hem.
Gud~fa·la wok blong hem mi me·kem,
Blong pre·sem hem e·vri dei.
Gud·fa·la wok blong hem mi me·kem,
Blong pre·sem hem e·vri dei.
(Sam narafala vas: Sam 28:9; 80:1.)
^ ***sn singsing 95 ‘God i Gud Tumas, Yu Traem Trastem Hem’***
Singsing 95
‘God i Gud Tumas, Yu Traem Trastem Hem’
(Ol Sam 34:8)
1. Yu·mi ting·hae long wok blong God,
I gud tu·mas blong prij long man.
Yu·mi gi·vim taem blong yu·mi long God,
Blong traem ka·sem plan·te moa man.
(Singsing Bakegen)
2. Man we i wok blong God ful·taem
Hem i ka·sem plan·te ble·sing.
Hem i tras·tem God blong luk·aot long hem,
Mo ol·taem hem i ha·rem gud.
(SINGSING BAKEGEN)
‘Yu traem tras·tem God.’ Bae·bol i se:
‘Bae yu luk se hem i gud.’
God i ha·rem gud long wok blong yu
From yu me·kem bes blong yu.
(Sam narafala vas: Mak 14:8; Luk 21:2; 1 Tim. 1:12; 6:6.)
^ ***sn singsing 69 Yu Tijim Mi Long Ol Rod Blong Yu***
Singsing 69
Yu Tijim Mi Long Ol Rod Blong Yu
(Ol Sam 25:4)
1. Wan·ples, Je·o·va, mi·fa·la i kam joen
From we yu sing·aot mi·fa·la ya.
Bae·bol i ol·sem wan laet blong soem·aot rod,
Hem i stam·ba blong ti·jing blong yu.
(Singsing Bakegen)
2. Hae God, waes blong yu i big·wan we big·wan,
Mi mi tras·tem ol jaj·men blong yu.
Bae·bol i pu·lum ting·ting blong mi ol·taem,
Yes hem i tru mo i stap ol·we.
(SINGSING BAKEGEN)
Plis Je·o·va, yu ti·jim mi long rod,
Yu o·pe·nem so·ra blong mi ol·taem,
Yu pu·lum mi blong wok·baot long tru·tok,
Yu me·kem we mi lae·kem loa blong yu.
(Sam narafala vas: Eks. 33:13; Sam 1:2; 119:27, 35, 73, 105.)
^ ***sn singsing 120 Yu Mas Lesin, Obei, Mo Kasem Blesing From***
Singsing 120
Yu Mas Lesin, Obei, Mo Kasem Blesing From
(Luk 11:28)
1. ?Ol·sem wa·nem? ?Yu·mi o·bei long Ji·sas?
Ti·jing blong hem i klia, i soem·aot rod.
Yu·mi glad blong ha·rem mo ka·sem sa·ve,
Be ble·sing i kam taem yu·mi o·bei.
(Singsing Bakegen)
2. Kris·tin fa·sin i me·kem yu·mi stap strong,
Ol·sem wan haos we i sta·nap long ston.
Yu·mi fo·lem ol ad·vaes blong Ji·sas Kraes.
Laef blong yu·mi bam·bae i sta·nap strong.
(Singsing Bakegen)
3. Tri we i gru, i stap long saed blong wo·ta,
I ka·rem frut long pra·pa taem blong hem.
Pi·ki·ni·ni blong Hae God, yu mas o·bei
sBlong yu ka·sem ble·sing mo laef ol·we.
(SINGSING BAKEGEN)
Yu mas le·sin mo o·bei
Taem yu ha·rem tok blong God.
Blong yu gat raet blong ka·sem spel blong God,
Yu mas le·sin mo o·bei.
(Sam narafala vas: Dut. 28:2; Sam 1:3; Prov. 10:22; Mat. 7:24-27.)


c: text/html

text:
?From Wanem Yufala i Go Prij Long Ol Man We Oli Gat Skul Finis?
Mifala i luk se plante man we oli gat skul finis, oli glad blong storian long Baebol. Sipos bilif blong wan man i defren long bilif blong mifala, mifala i respektem samting ya, mo mifala i no fosem ol narafala blong oli lesin long mifala.
Taem mifala i storian long ol man long saed blong skul, mifala i traem folem advaes blong Baebol blong “
toktok gud” long olgeta mo mifala i respektem olgeta tu. (1 Pita 3:15, 16) Mifala i save se samfala bambae oli no wantem lesin long tok we mifala i talem. (Matiu 10:14) Be blong save tingting blong ol man, fastaem mifala i mas toktok wetem olgeta. Mifala i kasem save tu se laef blong ol man i stap jenis.
Maet wan man i no gat taem blong toktok from we hem i bisi tumas, be long narafala taem bambae hem i glad blong storian wetem mifala. Mo ol man oli stap fesem sam niufala problem no sam samting long laef blong olgeta, ale samting ya i pulum olgeta blong oli lesin taem mifala i storian wetem olgeta. From samting ya, mifala i traem blong storian wetem ol man long ol defdefren taem.

robotstxt: allowed

filter: keep


text:
Histori long Papua Niugini
Histori em i save long as blong kain kain lain na ples blong en. Long Yurop na Amerika na Ostrelia, ol manmeri i gat save long rait longtaim bipo, na ol i raitim histori bilong en. Na tu, long taim bilong tumbuna long ol lain blong Yurop, ol manmeri i wokim tok histori, na sindaun wantaim na toktok long taim blong tumbuna na taim bipo. Nem blong dispela pasin i 'oral history'.
Histori long Papua Niugini i stap long ol toktok blong tumbuna. Planti manmeri yet ol i lusim tingting blong histori blong en, long wanim i no bin kisim save long ol mamapapa na mamapapa bilong en igo igo long taim blong tumbuna. Sapos olgeta manmeri blong PNG bai lusim tingting long lain blong en, mipela nogat histori bilong mi yet, tasol histori blong ol waitpela lain i bin kam long PNG.
Ol waitpela lain i bin i kam, ol inap rait, na ol raitin histori bilong yumi. Ol i lukim pasim blong yumi na wokim tingting long as blong dispela pasim. Dispela kain buk long ansropoloji na colonialism yet, i no histori tru bilong yumi. Em i histori bilong ol waitpela lain i bin i kam na lukluk yumi. Histori bilong mi i no kirapim long taim bilong colonialism tasol, nogat, histori bilong yumi i longpela tumas.
Sapos yu gat save long manmeri bilong PNG i bin raitim histori bilong yumi o yu gat save long wanpela stori bilong histori long PNG, yu laik raitim en hia.